
Informatīvais  ziņojums par universālā pasta pakalpojuma nodrošināšanu

[bookmark: _Toc525736642][bookmark: _Toc216781972]Lietotie saīsinājumi 

	Saīsinājums
	Skaidrojums

	ERGP
	Eiropas regulatoru grupa pasta pakalpojumu jomā
(izveidota ar Eiropas Komisijas 2010. gada 10. augusta lēmumu)

	EK
	Eiropas Komisija

	ES
	Eiropas Savienība

	FM
	Finanšu ministrija

	KM
	Kultūras ministrija

	Latvija
	Latvijas Republika

	Latvijas Pasts
	Valsts akciju sabiedrība “Latvijas Pasts”

	LPIA
	Biedrība “Latvijas Preses izdevēju asociācija”

	LPS
	Latvijas pašvaldību savienība

	LRMA
	Biedrība “Latvijas Reģionālo mediju asociācija”

	MK
	Ministru kabinets

	Noteikumi Nr. 463
	Ministru kabineta 2022. gada 14. jūlija noteikumi Nr. 463 “Abonēto preses izdevumu piegādes pakalpojumu apmaksas kārtība”

	Noteikumi Nr.61
	Ministru kabineta 2022. gada 25. janvāra noteikumi Nr. 61 “Noteikumi par universālā pasta pakalpojuma saistību izpildes tīro izmaksu kompensēšanu” 

	Pasta direktīva
	Eiropas Parlamenta un Padomes 1997. gada 15. decembra Direktīva 97/67/EK par kopējiem noteikumiem Kopienas pasta pakalpojumu iekšējā tirgus attīstībai un pakalpojumu kvalitātes uzlabošanai[footnoteRef:2], (kas grozīta ar Eiropas Parlamenta un Padomes 2002. gada 10. jūnija Direktīvu 2002/39/EK, ar ko Direktīvu 97/67/EK groza attiecībā uz Kopienas pasta pakalpojumu turpmāko atvēršanu konkurencei[footnoteRef:3] un ar Eiropas Parlamenta un Padomes 2008. gada 20. februāra Direktīvu 2008/6/EK[footnoteRef:4], ar ko Direktīvu 97/67/EK groza attiecībā uz Kopienas pasta pakalpojumu iekšējā tirgus pilnīgu izveidi) [2:  https://eur-lex.europa.eu/eli/dir/1997/67/oj/?locale=LV]  [3:  https://eur-lex.europa.eu/eli/dir/2002/39/oj/?locale=LV]  [4:  https://eur-lex.europa.eu/eli/dir/2008/6/oj/?locale=LV] 


	Pasta nodaļa
	VAS “Latvijas Pasts” pastāvīgi nodrošinātā pasta pakalpojumu sniegšanas vieta tirdzniecības centros vai citās atsevišķās ēkās ar noteiktu darba laiku un tajās pastāvīgi strādājošiem darbiniekiem

	PKB
	Pasta komersantu biedrība

	PVN
	Pievienotās vērtības nodoklis

	Regula Nr.2018/644
	Eiropas Parlamenta un Padomes 2018. gada 12. aprīļa regula (EK) Nr. 2018/644 par pārrobežu paku piegādes pakalpojumiem[footnoteRef:5]  [5:  https://eur-lex.europa.eu/legal-content/EN/TXT/?uri=CELEX%3A32018R0644] 


	Regulators
	Sabiedrisko pakalpojumu regulēšanas komisija

	Regulatora lēmums Nr. 79
	Sabiedrisko pakalpojumu regulēšanas komisijas 2021. gada 22. jūlija lēmums Nr. 79 "Par universālā pasta pakalpojuma saistību noteikšanu"

	SM
	Satiksmes ministrija

	SM programma “02.00.00”
	Satiksmes ministrijas valsts budžeta programma “02.00.00 Kompensācijas par abonētās preses piegādi un saistību izpildi”

	TM
	Tieslietu ministrija

	UPP
	Universālais pasta pakalpojums

	UPP tīrās izmaksas
	UPP saistību izpildes tīrās izmaksas 

	UPU
	Pasaules Pasta savienība

	Vēstules
	Vēstuļu korespondences sūtījumi svarā līdz 2 kg

	Pakomāts
	pasta komersanta telpu iekšpusē vai ēkas ārpusē uzstādīta pasta sūtījumu saņemšanas iekārta ar fiksētu atrašanās vietu - elektroniska pašapkalpošanās iekārta, kur lietotājs var patstāvīgi bez pasta komersanta darbinieka klātbūtnes nodot pasta sūtījumus pasta tīklā nosūtīšanai, saņemt pasta sūtījumus un veikt šo pakalpojumu apmaksu.

Informatīvais ziņojums izstrādāts, lai sniegtu informāciju par identificētām problēmām, ko izraisa valsts  budžeta līdzekļu nepietiekamība UPP nodrošināšanai saskaņā ar pašreiz spēkā esošajām kvalitātes prasībām, un par turpmāko rīcību iespējamo risinājumu izstrādei sloga uz valsts budžeta mazināšanai, ievērojot MK sēžu protokollēmumos noteikto:
- MK 2025. gada 2. septembra sēdes protokollēmumā (prot. Nr. 34 31.§ 4.4. apakšpunkts) “Informatīvais ziņojums “Par valsts kapitālsabiedrību iespējamiem ienākumu palielinājumiem” (25-TA-1490 (IP)) SM uzdots līdz 2025. gada 30. decembrim iesniegt izskatīšanai MK priekšlikumus par Latvijas Pastam izvirzāmo kvalitātes vai uzraudzības prasību pārskatīšanu, vērtējot priekšlikumus plašākā kontekstā kopā ar SM izvērtējumu par universālā pasta pakalpojuma (UPP) modeļa maiņu”;
- MK 2025. gada 4. novembra sēdes protokollēmumā (prot. Nr. 46 39.§  2. punkts) “Informatīvais ziņojums “Par valodām, kurās tiek izdoti abonētie preses izdevumi”” (25-TA-18), SM sadarbībā ar KM uzdots uzdevums, lai mazinātu ietekmi uz valsts budžetu, vērtēt iespējas mainīt valsts atbalsta piemērošanas nosacījumus attiecībā uz no valsts budžeta veicamiem maksājumiem par abonēto preses izdevumu piegādes pakalpojumiem, attiecinot valsts atbalsta piemērošanu tikai uz abonētajiem preses izdevumiem, kas izdoti valsts valodā, kā arī vēsturiskā latviešu valodas paveida ‒ latgaliešu rakstu valodā un Latvijas pirmiedzīvotāju – lībiešu valodā vai kādā no dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās’;
- MK 2025. gada 09. decembra sēdes protokollēmumā (prot. Nr. 51 76. § 3.punkts) uzdots uzdevums, ņemot vērā MK 2025. gada 9. decembra noteikumu Nr. 744 “Grozījumi Ministru kabineta 2022. gada 14. jūlija noteikumos Nr. 463 "Abonēto preses izdevumu piegādes pakalpojumu apmaksas kārtība"” anotācijas 3. sadaļā norādīto, ka 2026. gadā nepieciešams papildu finansējums preses piegādes pakalpojumu dalītā maksājuma valsts daļas samaksai 1 367 548 EUR apmērā, SM pirmām kārtām izvērtēt iespējas nepieciešamo finansējumu rast ministrijai pieejamo budžeta līdzekļu ietvaros, veicot nepieciešamās izdevumu pārdales un neradot negatīvu ietekmi uz valsts budžetu. Ja izvērtējuma rezultātā nav rasts nepieciešamais papildu finansējums preses piegādes pakalpojumu dalītā maksājuma valsts daļas samaksai, SM sagatavot priekšlikumus alternatīviem risinājumiem un satiksmes ministram noteiktā kārtībā iesniegt tos izskatīšanai MK.
No 2023. gada 1. janvāra tiek piemērots jauns valsts atbalsta modelis attiecībā uz abonēto preses piegādes pakalpojumu daļēju apmaksu (kā valsts līdzmaksājums). Taču katru gadu piešķirto līdzekļu apjoms ir nepietiekams, kārtējā gadā tiek segtas neizpildītās valsts saistības par iepriekšējo gadu, un 2025. gada sākumā izveidojās situācija, ka 2025. gadam plānotais SM valsts budžeta finansējums tika iztērēts jau 2025. gada I ceturksnī. Detalizētāks apraksts ietverts šī ziņojuma 1.4. sadaļā.
2025. gadā tika organizētas vairākas tikšanās ar LPIA, KM un FM, lai pārrunātu identificētās problēmas un iespējamos risinājumus sloga uz valsts budžetu mazināšanai. Ievērojot, ka Latvijas Pasts Regulatoram iesniedzis apstiprināšanai jaunu tarifu projektu, 2025. gada 26. augustā tika panākta vienošanās, piedaloties SM, LPIA un KM pārstāvjiem (noformējot vienošanos sēdes protokolā), ka:
- 2026. gadā netiks palielinātas preses izdevēju izmaksas par abonētās preses piegādi, saglabājot tās 2025. gada līmenī, bet sniegto pakalpojumu izmaksu palielinājumu pēc jauno tarifu piemērošanas segs no valsts budžeta līdzekļiem;
- SM divu nedēļu laikā sagatavos un virzīs apstiprināšanai priekšlikumus grozījumiem MK 2022. gada 14. jūlija noteikumos Nr. 463 “Abonēto preses izdevumu piegādes pakalpojumu apmaksas kārtība”, nosakot tādas proporcijas no tarifa, lai preses izdevējiem 2026. gadā nepalielinātos izmaksas;
- atbilstoši premjerministres E.Siliņas uzstādījumam tiks vērtēta iespēja mainīt valsts atbalsta piemērošanu abonēto preses izdevumu piegādes pakalpojumiem, attiecinot valsts atbalstu tikai uz preses izdevumiem, kas izdoti valsts valodā;
- turpināt sarunas par iespējamiem nākotnes risinājumiem piemērošanai 2027. gadā–piemēram, iespējām mainīt tarifu proporcijas ar preses izdevēju izmaksu pieaugumu līdz 11%, pāreju uz trīs dienu piegādēm, PVN piemērošanas kārtību.
Likumā “Par valsts budžetu 2026. gadam un budžeta ietvaru 2026., 2027. un 2028. gadam” SM valsts pamatbudžeta izdevumu budžeta programmai 02.00.00 “Kompensācijas par abonētās preses piegādi un saistību izpildi” 2026. - 2028. gadam paredzēts finansējums katru gadu 6 957 500 EUR. Ņemot vērā minēto un, analizējot Latvijas Pasta sniegtos datus par indikatīvi aprēķināto nepieciešamā finansējuma apmēru 2026. gadam 9 353 352 EUR (ar PVN) un 2027. gadam 9 226 314 EUR (ar PVN), jau šobrīd prognozējams, ka valsts budžetā piešķirtais finansējums ir nepietiekams, lai nodrošinātu visus Pasta likumā paredzētos maksājumus 2026. un 2027. gadā. Izvērstāks apraksts ietverts šī ziņojuma 1.4. sadaļā.
Eiropas Komisija 2025. gada 21. maijā publicēja Stratēģiju par vienoto tirgu. Stratēģijas īstenošanas ietvaros paredzēta aktivitāte arī pasta jomā. Stratēģijā uzsvērts, ka efektīvi pasta pakalpojumi ir vienotā tirgus pamatā, kas ļauj veikt pārrobežu ekonomisko darbību. Tā kā tiek prognozēts, ka sabiedrības digitalizācija un e-komercijas izaugsme turpināsies, pasta un paku piegādes pakalpojumiem jāpievērš uzmanība, lai nodrošinātu vienlīdzīgus konkurences apstākļus tirgus dalībniekiem, palielinātu cenu pārredzamību un atbalstītu patērētāju tiesības. ES pasta regulējuma reforma būs vērsta uz piegādi kā pakalpojumu un nodrošinās, ka iedzīvotāji un uzņēmumi var saņemt piegādes visā ES par pieņemamām cenām, vienlaikus veicinot godīgu konkurenci piegādes tirgos un uzlabojot patērētāju aizsardzību. Tādēļ plānots pieņemt jaunu ES Piegādes aktu, kas aizstātu Pasta direktīvu un Regulu Nr. 2018/644, paredzot likumdošanas priekšlikumu 2026. gada 4. ceturksnī. Projekta saskaņošanas process plānots 2027. gada pirmajā pusgadā.
2025. gada septembrī notika UPU 28. kongress, kurā pieņemta jauna pasta stratēģija 2026.-2029. gadam, veikti grozījumi UPU aktos. Turpinās arī reforma produktu integrācijas plāna (IPP) īstenošanā, kas paredz sniegt kvalitatīvus pakalpojumus UPP ietvarā, turpināt modernizēt produktus un pakalpojumus, ņemot vērā lietotāju vajadzības, tirgus tendences un biznesa attīstībai radītās iespējas, ko piedāvā e-komercija. Būtiski grozījumi izdarīti Pasaules Pasta konvencijā, kas saistīt ar pieņemtā UPU IPP īstenošanu. Izmaiņas attiecas uz nosacījumiem pamatpakalpojumu un obligāto papildpakalpojumu sniegšanā starp valstu izraudzītajiem pasta operatoriem, kas nodrošina universālo pasta pakalpojumu. Atsevišķi grozījumi stājas spēkā jau 2026. gada 1. janvārī. Līdz ar to jāvērtē Latvijas regulējums pasta jomā, lai nodrošinātu iespēju  VAS “Latvijas Pasts” piedāvāt UPU aktos noteiktos pakalpojumus UPP sniegšanas ietvaros, un nepieciešamības gadījumā veikt grozījumus Latvijas tiesību aktos pasta jomā.
Saskaņā ar esošo regulējumu 2026. gada pirmajā pusgadā būtu jārīko konkurss UPP sniedzēja izvēlei UPP nodrošināšanai nākamajā periodā 2027. - 2031. gadā un līdz 2025. gada beigām Regulatoram būtu jāizstrādā konkursa dokumentācija. Ievērojot notiekošos procesus ES un UPU līmenī, tika izstrādāts likumprojekts “Grozījums Pasta likumā” (Saeimā tika virzīts ar numuru Nr. 1044/Lp14), lai noteiktu pārejas periodu, un, nerīkojot konkursu, pagarināt esošo saistību izpildi par diviem gadiem no 2027. gada 1. janvāra tam pasta komersantam (Latvijas Pastam), kuram ir noteiktas saistības sniegt UPP līdz 2026. gada 31. decembrim. Lai rastu iespēju mazināt ietekmi uz valsts budžetu, vienlaikus likums paredz tiesības Regulatoram, pieņemot lēmumu par UPP saistību pagarināšanu, pārejas periodam noteikt atšķirīgas UPP kvalitātes prasības (piemēram, samazināt piegādes dienu skaitu nedēļā no piecām uz trīs dienām)., salīdzinājumā ar tām, kas noteiktas līdz 2026. gada 31. decembrim. Likums stājies spēkā 2026. gada 12. martā. 
Ņemot vērā, ka EK plāno publicēt jaunā tiesību akta projektu tikai 2026. gada beigās, kas nākotnē var ietekmēt visu ar UPP saistīto regulējumu, tas neietekmēs šobrīd identificēto problēmu ar valsts budžeta līdzekļu nepietiekamību risināšanu 2026. un 2027. gadā. 
Par izstrādāto informatīvo ziņojumu saskaņošanas procesā saņemti FM, KM, LPS un TM iebildumi un priekšlikumi. Tādēļ projekta virzība tika atsaukta, lai papildinātu ar skaidrojošo informāciju. 
Ņemot vērā, ka MK 2025. gada 2. septembra sēdes protokollēmuma Nr. 34 31. § 4.4. apakšpunktā un MK 2025. gada 4. novembra sēdes protokollēmuma Nr. 46 39. § 2. punktā doto uzdevumu izpildei nepieciešams papildu laiks un konsultācijas ar vairākām iesaistītām pusēm, kā arī ievērojot iebildumos minēto, atsauktajā projektā tika svītroti ietvertie atsevišķi (bet ne visi iespējamie) konceptuālie risinājumi, lai vispusīgi informētu MK par esošo situāciju un identificētām problēmām, un iekļaujot priekšlikumus par turpmāko rīcību, kas aprakstīta ziņojuma 4.2. sadaļā. Identificētās problēmas tiks izskatītas izveidotajās darba grupās, un, pamatojoties uz izstrādātajiem priekšlikumiem, tiks sagatavots atsevišķs ziņojums iesniegšanai MK lēmuma par konceptuāliem risinājumiem pieņemšanai. Ievērojot minēto, SM uzsākusi konsultācijas, organizējot sanāksmes ar Regulatoru, KM, LPIA un LRMA 2026. gada februārī, martā un aprīlī, lai pārrunātu aktuālos jautājumus un vienoties par turpmāko rīcību attiecībā uz abonēto preses izdevumu piegādes pakalpojumu nodrošināšanu un iespējām pilnveidot piemērojamā valsts atbalsta mehānismu. Lai izstrādātu priekšlikumus UPP modeļa pilnveidošanai, SM izveido darba grupu, kurā aicināti piedalīties iesaistīto pušu pārstāvji.

[bookmark: _Toc216781974]1. Esošais regulējums UPP nodrošināšanai

Pasta likums nosaka regulējumu attiecībā uz UPP nodrošināšanu, nosakot šādus galvenos UPP nodrošināšanas principus:
- UPP ir minimālais noteiktas kvalitātes pasta pakalpojumu kopums ar vispārēju tautsaimniecisku nozīmi, kas pieejams visiem lietotājiem visā Latvijas teritorijā neatkarīgi no to ģeogrāfiskās atrašanās vietas;
- noteikts UPP ietilpstošo pakalpojumu grozs, kas ietver tai skaitā arī abonēto preses izdevumu piegādes pakalpojumus;
-  Regulators UPP sniedzēju izvēlas konkursa kārtībā un nosaka UPP saistības uz pieciem gadiem;
- UPP jāsniedz visā Latvijas teritorijā Regulatora noteiktā kvalitātē.
Atbilstoši Pasta likumā noteiktajai kārtībai ar Regulatora lēmumu Nr. 79 Latvijas Pastam tika noteiktas UPP saistības no 2022. gada 1. janvāra līdz 2026. gada 31. decembrim. Ievērojot minēto, Latvijas Pastam kā UPP sniedzējam jānodrošina minimālais pakalpojumu kopums visā Latvijā, noteiktā kvalitātē par vienotiem, Regulatora apstiprinātiem tarifiem, tostarp abonēto preses izdevumu piegādes pakalpojumiem. Atbilstoši uzņemtajām saistībām Latvijas Pastam ir jāievēro arī kvalitātes nosacījumi, kas attiecas uz abonēto preses izdevumu piegādes laiku Latvijas teritorijā.
Pasta likums paredz divus valsts kompensācijas veidus, veicot maksājumus UPP sniedzējam no Satiksmes ministrijas valsts budžeta līdzekļiem:
- atbalsts par abonēto preses izdevumu piegādes pakalpojumiem – UPP sniedzēja iesniegto rēķinu apmaksa (dalītā maksājuma valsts daļa) par abonēto preses izdevumu piegādes pakalpojumiem (reizi ceturksnī) saskaņā ar Pasta likuma 35.1 pantu un Noteikumiem Nr. 463[footnoteRef:6]; [6:  Ministru kabineta 2022.gada 14.jūlija noteikumi Nr.463 "Abonēto preses izdevumu piegādes pakalpojumu apmaksas kārtība"; https://likumi.lv/ta/id/334010-aboneto-preses-izdevumu-piegades-pakalpojumu-apmaksas-kartiba;] 

- UPP tīro izmaksu kompensēšana Regulatora apstiprinātajā apmērā (reizi gadā) saskaņā ar Pasta likuma 31. pantu un Noteikumiem Nr. 61[footnoteRef:7]. [7:   Ministru kabineta 2022. gada 25. janvāra noteikumi Nr. 61 "Noteikumi par universālā pasta pakalpojuma saistību izpildes tīro izmaksu kompensēšanu" https://likumi.lv/ta/id/329453-noteikumi-par-universala-pasta-pakalpojuma-saistibu-izpildes-tiro-izmaksu-kompensesanu] 

Ņemot vērā minēto, šiem mērķiem izveidota kopējā SM programma “02.00.00”, kurā katram gadam paredzēts finansējums 6 957 500 EUR.
Tāpat pašreizējais UPP sniedzējs, Latvijas Pasts, sniedz virkni citu pakalpojumu, izņemot UPP, kas nodrošina, ka klientu apkalpošanas, savākšanas, šķirošanas, piegādes un administrācijas izmaksas tiek izdalītas arī uz šiem pakalpojumiem, nodrošinot zemākus UPP tarifu nekā tie būtu, ja šie pakalpojumi netiktu sniegti.

1.1. UPP tīro izmaksu kompensēšana

Ja UPP saistību izpilde ir radījusi zaudējumus un UPP sniedzējs pakļauts netaisnīgam finansiālajam apgrūtinājumam, UPP sniedzējs ir tiesīgs līdz kārtējā gada 1. septembrim iesniegt Regulatoram apstiprināšanai UPP tīro izmaksu aprēķinu. 
UPP tīrās izmaksas – atbilstoši Regulatora metodikai aprēķinātā starpība starp visiem izdevumiem un ieņēmumiem, kas rodas pasta komersantam, kuram Regulators noteicis UPP saistības (noteiktās kvalitātes prasības) un pienākumu sniegt šo pakalpojumu ekonomiski izdevīgākajā veidā, un tā paša komersanta izmaksām, ja nav noteiktas UPP saistības. UPP tīro izmaksu aprēķinā ņemti vērā arī veiktie maksājumi par abonēto preses izdevumu piegādes pakalpojumiem. Pieteikumu iesniedz SM pēc Regulatora lēmuma par UPP tīro izmaksu kompensējamo apmēru.
Pasta likuma 31. pants noteic, ka Regulatora apstiprinātās UPP tīrās izmaksas pilnā apmērā kompensē no valsts budžeta, ievērojot valsts atbalsta nosacījumus attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi. SM nodrošina kompensācijas izmaksu no gadskārtējā valsts budžeta likumā šim mērķim piešķirtajiem valsts budžeta līdzekļiem.
Noteikumi Nr. 61 nosaka termiņus un kārtību, kādā UPP sniedzējs pieprasa tīro izmaksu kompensēšanu no valsts budžeta, kā arī nosaka šo izmaksu kompensēšanas termiņus un kārtību. Atbilstoši Noteikumu Nr. 61 3. un 4. punktam SM, pamatojoties uz iesniegto pieteikumu, nodrošina kompensācijas izmaksu UPP sniedzējam līdz kārtējā gada 20. decembrim no SM programmas “02.00.00”.

1.2. Abonēto preses izdevumu piegādes pakalpojumu apmaksa no valsts budžeta kā dalītā maksājuma valsts daļa

Abonēto preses izdevumu piegādes pakalpojumi ir UPP sastāvdaļa[footnoteRef:8] un Latvijas Pastam kā UPP sniedzējam jānodrošina abonēto preses izdevumu piegādes pakalpojumi, ievērojot Regulatora noteiktās kvalitātes prasības attiecībā uz abonēto preses izdevumu piegādes laikiem (kas ir atšķirīgi Latvijas teritorijā) par Regulatora apstiprinātajiem tarifiem. Abonētos preses izdevumus adresātam jāpiegādā preses izdevumu iznākšanas dienā, ja abonētie preses izdevumi ir nodoti savākšanai pakalpojuma sniedzējam ne vēlāk kā iepriekšējā darba dienā, ievērojot UPP saistībās noteiktos abonēto preses izdevumu piegādes laikus administratīvajās teritorijās. [8:  Pasta likuma 27.panta pirmās daļas 4.punkts; https://likumi.lv/ta/id/193574-pasta-likums] 

Saskaņā ar Pasta likuma 35.1  pantā noteikto[footnoteRef:9] maksa par abonēto preses izdevumu piegādes pakalpojumiem ir sadalīta divās daļās, no kurām vienu maksā preses izdevējs, bet otru maksā no SM valsts budžeta līdzekļiem, ievērojot dalītā maksājuma procentuālo apmēru, kas noteikts Noteikumos Nr. 463. Dalītā maksājuma valsts daļu maksā pilnā apmērā no valsts budžeta ne retāk kā reizi ceturksnī, veicot apmaksu UPP sniedzēja iesniegtajos rēķinos norādītajā apmērā, ieskaitot PVN. Rēķinu par abonēto preses izdevumu piegādi izraksta, balstoties uz faktiski piegādātajiem preses apjomiem un tarifiem par pakalpojumiem, proti, apmaksa par sniegtajiem pakalpojumiem. [9:  Pasta likuma 35.1 pants; https://likumi.lv/ta/id/193574-pasta-likums] 

Noteikumi Nr. 463 nosaka Regulatora apstiprinātā abonēto preses izdevumu piegādes tarifa dalītā maksājuma procentuālo apmēru, kādu UPP sniedzējam jāmaksā preses izdevējiem par vienas vienības piegādi un par kilogramu, kas ir atšķirīgs valstspilsētās un citās Latvijas teritorijās. Maksājumi jāveic reizi ceturksnī pēc Latvijas Pasta rēķinu iesniegšanas. Tāpat noteikumi nosaka termiņus un kārtību, kādā UPP sniedzējs pieprasa samaksu par sniegtajiem abonēto preses izdevumu piegādes pakalpojumiem, un termiņus un kārtību, kādā Satiksmes ministrija uzrauga un izmaksā dalītā maksājuma valsts daļu.
Šāds mehānisms tiek īstenots, ievērojot ar MK 2020. gada 17. jūlija rīkojumu Nr. 397[footnoteRef:10] "Par konceptuālo ziņojumu “Abonētās preses izdevumu piegādes nodrošināšanas un drukāto mediju atbalsta pilnveides iespējas"" (turpmāk – rīkojums Nr.397) konceptuālajā ziņojumā atbalstīto risinājuma 1. variantu, kas paredz: [10:  Ministru kabineta 2020.gada 17.jūlija rīkojums Nr.397 "Par konceptuālo ziņojumu “Abonētās preses izdevumu piegādes nodrošināšanas un drukāto mediju atbalsta pilnveides iespējas""
https://likumi.lv/ta/id/316188-par-konceptualo-zinojumu-abonetas-preses-izdevumu-piegades-nodrosinasana-un-drukato-mediju-atbalsta-pilnveides-iespejas] 

- abonēto preses izdevumu piegāde ir UPP sastāvdaļa:
- Regulators, rīkojot konkursu UPP sniedzēja izvēlei, nosakot UPP saistības, nosaka arī kvalitātes prasības abonēto preses izdevumu piegādei un apstiprina tarifu;
- ar speciālu regulējumu noteikt preses izdevēju maksājuma proporciju no Regulatora apstiprinātā tarifa, kādu tiem būs jāmaksā UPP sniedzējam, bet tarifa atlikušo daļu UPP sniedzējam apmaksā no valsts budžeta. Minētā proporcija būtu nosakāma tāda, kas paredzētu 30 % no Regulatora apstiprinātā tarifa kā preses izdevēja maksājumu un 70 % kā valsts budžeta atbalsta maksājumu.
Minētajā konceptuālajā ziņojumā tika analizēta ietekme uz drukātajiem medijiem, tostarp atbalsta sniegšana preses izdevumiem, kas izdoti valodās, kas nav valsts valoda, un aprakstīti dažādi risinājuma varianti, no kuriem tika atbalstīts risinājuma 1.variants, kas neparedz atšķirīgu valsts atbalsta pieeju preses izdevumiem ne pēc izdošanas valodām, ne pēc formāta (laikraksti/žurnāli). 

1.3. Pienākums Satiksmes ministrijai veikt maksājumus līdz nākamā gada 31. janvārim, ja kārtējā gadā pietrūkst līdzekļu

Atbilstoši esošajam regulējumam, ja SM kārtējā gada budžetā attiecīgajam mērķim paredzētie valsts budžeta līdzekļi nav pietiekami, lai veiktu izmaksas kārtējā gadā, neizmaksāto starpību izmaksā: 
a) atbilstoši Noteikumu Nr. 463 6. punktam, ja gadskārtējā valsts budžeta likumā piešķirtie valsts budžeta līdzekļi nav pietiekami, lai pilnībā apmaksātu iesniegto rēķinu par kārtējā gadā sniegtajiem abonēto preses izdevumu piegādes pakalpojumiem, atlikušo daļu Satiksmes ministrija izmaksā līdz nākamā gada 15. janvārim.
b) atbilstoši Noteikumu Nr. 61 5. punktam, ja Satiksmes ministrijas kārtējā gada budžetā attiecīgajam mērķim paredzētie valsts budžeta līdzekļi nav pietiekami, lai kompensētu UPP  tīrās izmaksas kārtējā gadā, un ja izmaksātā kompensācija par UPP saistību izpildi ir bijusi mazāka nekā pieteikumā norādītā summa, starpību izmaksā līdz nākamā gada 31. janvārim.

1.4. Valsts budžeta līdzekļu nepietiekamība un iespējamie avoti papildu līdzekļu piesaistei

SM valsts budžetā katru gadu programmā “02.00.00” paredzēts finansējums 6 957 500 EUR. Taču ilgstoši veidojas piešķirto valsts budžeta līdzekļu nepietiekamība Pasta likumā noteiktā valsts kompensēšanas modeļa īstenošanai. Ir problemātiski piesaistīt papildu finansējumu, ņemot vērā MK lēmumus valsts budžeta 2025. gadam un 2026. gadam un vidējā termiņa budžeta ietvarā līdz 2028. gadam par prioritāriem virzieniem atzīt tikai drošības un demogrāfijas jautājumus.
Valsts budžeta finansējuma apmērs vidējam termiņam tika noteikts, balstoties uz rīkojumam Nr. 397 pievienotajā konceptuālajā ziņojumā informāciju par 2019. gadā veiktajām aplēsēm un pieņēmumiem par piegādājamo preses izdevumu skaita un tarifu izmaiņu dinamiku, paredzot SM programmā “02.00.00” līdzekļus 6 957 500 EUR (tostarp 5 750 000 EUR pakalpojumu apmaksai un 1 207 500 EUR PVN apmaksai) katru gadu. Turklāt, tas neiekļauj finansējumu UPP tīro izmaksu kompensēšanai, un šī finansējuma apmērs ir nepietiekams, lai balstoties uz reāliem datiem, veiktu nepieciešamos maksājumus UPP sniedzējam, tādējādi veidojoties valsts budžeta parādam par saistībām par iepriekšējo periodu.
Taču slodze uz valsts budžetu katru gadu palielinās, ņemot vērā, ka samazinās piegādāto sūtījumu skaits, mainās UPP tarifi, un attiecīgi palielinās valsts budžeta līdzmaksājuma daļa. Ar Regulatora 2021. gada 29. novembra lēmumu Nr. 136, 2022. gada 1. decembra lēmumu Nr. 266 un 2024. gada 28. novembra lēmumu Nr. 88 tika apstiprināti jauni abonēto preses izdevumu piegādes pakalpojumu tarifi, kas ievērojami pārsniedza rīkojumam Nr. 397 pievienotajā konceptuālajā ziņojumā 2019.  gadā veiktos pieņēmumus. Tarifi tika aprēķināti, balstoties uz faktiskajām izmaksām, un vidējā cena par abonēto preses izdevumu piegādi ievērojami pārsniedz iepriekš veiktos pieņēmumus. Salīdzinājumā ar konceptuālajā ziņojumā veiktajiem pieņēmumiem par piegādājamo abonēto preses izdevumu skaitu vērojams daudz lielāks abonēto preses izdevumu apjomu kritums. Attiecīgi, salīdzinot par abonēto preses izdevumu piegādes pakalpojumiem faktiski izmaksātās dalītā maksājuma valsts daļas summas, konstatēts, ka tās ievērojami pārsniedz konceptuālajā ziņojumā aprēķināto apmēru.  
Ņemot vērā Satiksmes ministrijai piešķirto līdzekļu nepietiekamību maksājumu veikšanai kārtējā budžeta gadā, uzkrātie valsts parādi UPP sniedzējam tika maksāti no nākamā gada budžeta līdzekļiem, vai piesaistot papildu finansējumu no citiem avotiem (1.tabula).  
1.tabula 
Izmaksāto valsts budžeta līdzekļu apjoms un preses izdevumu skaits

	Par kuru gadu maksājums
	Preses izdevumu skaita dinamika  (gab.)
	Samaksātās summas par preses piegādi (EUR)
	Kompensējamo UPP tīro izmaksu apmērs (EUR)
	Kopā par attiecīgo gadu veikti maksājumi par UPP nodrošināšanu (EUR)
	Gads, kurā veikti maksājumi par attiecīgo periodu[footnoteRef:11] (EUR) /avoti [11:  Apzīmējumi:
SM -no Satiksmes ministrijas kārtējā gada budžeta programmas 02.00.00 (valsts budžeta līdzekļi, bāzes izdevumi)
LNG – no valsts budžeta programmas Līdzekļi neparedzētiem gadījumiem (saskaņā ar MK rīkojumu)
LP  -no valstij dividendēs izmaksājamo peļņas daļu (saskaņā ar MK rīkojumu)
APR - apropriācijas pārdale no citām programmām
Neiegūtie ieņēmumi, prese – saskaņā ar Pasta likuma pārejas noteikumu 28.punkts] 


	Līdz 31.12.2022.  (Vecs modelis)
  

	2019.g. 
	21 859 298
	6 296 980,62
	0
	6 296 981
	2019. LP- 306 791,62
2020. SM- 5 762 761
2020. LNG- 227 428

	2020.g. 
	19 470 067
	6 653 487,91
	nav 
	6 653 487
	2020. LP -1 191 802.40
2021.SM -5 461 685.51 

	2021.g. 
	18 841 562
	6 801 486
	591 939
	7 383 425
	2021.SM - 4 040 742,49 (prese)
2022. SM -2 760 743,51 (prese)
2023. SM - 591 939 (UPP)

	2022.g. 
	17 665 198
	7 949 002
	3 667 033
	11 616 035
	2022. SM -7 071 756,49 (prese)
2023. SM -877 245,51 (prese)
2023. SM -523 178,73 (UPP)
2024. SM -3 143 854,27 (UPP)

	No 01.01.2023. Jauns modelis (MK rīk. Nr.397)
  

	2023.g. 
	14 398 412
	8 360 728,23 (prese)
155 329,65 (neiegūtie ieņēmumi)
= 8 516 057,88
	4 240 913
	12 601 641
	2023. SM - 6 293 059,70 (prese)
2023. SM – 109 948,06 (neiegūtie ieņēmumi, prese)
2024. SM - 2 067 668,53 (prese)
2024. SM - 45 381.59  (neiegūtie ieņēmumi, prese)
2025. SM - 4 240 913,00 (UPP)

	2024.g. 
	12 992 609
	7 710 705,52
	3 658 818
	11 369 523
	2024. SM - 2 497 254,61 (prese)
2024. LNG -3 330 767 (prese)
2024. APR - 1 388 437 (prese)
2025. SM - 494 246,91 (prese)
2025. LNG - 3 658 818  (UPP)

	2025.g. 
	11 467 376
	8 663 577,24
	0*
	*
	2025. SM - 2 222 340,09 (prese)
2025. LP -344 733 (prese)
2025. LNG - 5 414 875,95 (prese)
2026. SM -681 628,29 (prese)



* Latvijas Pasts veica optimizācijas pasākumus, plānojot, ka par 2025. gadu nebūtu jākompensē UPP tīrās izmaksas, bet vēl nav apstiprināts Latvijas Pasta gada pārskats.

1.a tabula
Satiksmes ministrijai piešķirtais finansējums un izmaksu segšanai piesaistītais finansējums no citiem avotiem (EUR)

	Gads
	SM
bāzes izdevumi
	Prioritāro pasākumu pieteikums
	LNG
	APR
	LP dividendes
	LVRTC dividendes

	
	
	
	
	
	
	

	2019.
	2 000 000
	
	
	 
	3 064 874.30
	

	2020.
	5 762 761
	
	227 428
	
	1 191 802.40
	

	2021.
	9 502 428
	
	
	
	
	

	2022.
	9 832 500
	
	
	
	
	

	2023.
	6 957 500
	1 437 871
	
	
	
	

	2024.
	6 957 500
	
	3 330 767
	14946 (TET)
1 388 437 (SM)
5 864 (SM)
	
	775 849

	2025.
	6 957 500
	
	9 073 694
	
	344 733
	



1.tabulā salīdzinoši norādīti dati par diviem periodiem ar atšķirīgu regulējumu:
- par periodu no 2019. gada līdz 2022. gadam, kad no valsts budžeta kompensēja ar abonētās preses piegādi radītos zaudējumus, pamatojoties uz neatkarīgā revidenta apliecināto zaudējumu aprēķinu (saskaņā ar Pasta likuma pārejas noteikumu 12., 12.1 , 21. un 21.1 punktu);
- par periodu no 2023. gada 1. janvāra, kad sāka piemērot jaunu valsts atbalsta modeli saskaņā ar MK rīkojumu Nr. 397 par konceptuālo risinājumu attiecībā abonētās preses izdevumu piegādes nodrošināšanu un drukāto mediju atbalsta pilnveides iespējām.
1. tabulā apkopoti arī dati par piegādāto preses izdevumu skaitu, un skaidri vērojama tendence, ka ievērojami samazinājies preses izdevumu skaits no 21,8 milj. vienību 2019. gadā līdz 11.47 milj. vienībām 2025. gadā
Kopš jaunā modeļa piemērošanas katru gadu par abonētās preses piegādi kā valsts maksājumu jāmaksā ievērojami vairāk, nekā pieejams SM budžetā. Kā redzams 1. tabulā, faktiski izmaksājamo summu kā valsts līdzmaksājums par preses piegādēm un universālā pasta pakalpojuma tīro izmaksu kompensācijām ievērojami pārsniedz SM budžetā ik gadu piešķirto summu 6 957 500 EUR, un veidojas parāds par neizpildītām valsts saistībām par iepriekšējo periodu, tādēļ katru gadu jāmeklē papildu finansējums. 
2025. gadā SM tika piešķirts papildu finansējums 9 073 694 EUR, kas veicināja pakalpojumu nodrošināšanu un nepārtrauktību noteiktā kvalitāte.
Latvijas Pasta aprēķinātās prognozes 2027. gadam liecina, ka arī gadījumā, ja abonēto preses izdevumu piegādes pakalpojumi tiks atbrīvoti no PVN piemērošanas pēc grozījumiem Pievienotās vērtības nodokļa likumā, kuru virzību atbalsta FM, prognozētā summa maksājumiem par abonēto preses izdevumu piegādes pakalpojumiem no valsts budžeta 7 625 053 EUR ir lielāka, nekā pieejama SM budžetā.
Katru gadu, strādājot pie nākamā gada valsts budžeta izstrādes, SM gatavo priekšlikumus papildu līdzekļu piešķiršanai. Taču SM budžeta bāzes izdevumos piešķirtā finansējuma apmērs netika palielināts, jau 2023., 2024. un 2025. gadā tika konstatētas būtiskas problēmas ar pieejamo valsts budžeta finansējumu. Izvērtējot 2024. gada rezultātus, tika secināts, ka SM programmā “02.00.00” 2023., 2024. un 2025. gadā paredzētais finansējums ir ievērojami mazāks, nekā nepieciešams, lai veiktu visas izmaksas atbilstoši Pasta likumā noteiktajai kārtībai un termiņiem.
Ievērojot Pasta likumā noteiktos pienākumus, SM 2024. gada un 2025. gada janvārī izmaksāja Latvijas Pastam kompensācijas par UPP tīrajām izmaksām un dalītā maksājuma valsts daļa par abonēto preses izdevumu piegādes pakalpojumiem iepriekšējos gados, izpildot valsts saistības, kas līdzekļu trūkumu dēļ netika izpildītas kārtējā gadā, kas, savukārt radīja līdzekļu nepietiekamību kārtējo maksājumu veikšanai par 2024. gadā un 2025. gadā sniegtajiem pakalpojumiem. Kopumā tas radīja būtisku ietekmi uz 2025. gada SM budžetu, samazinot 2025. gadā plānotajiem maksājumiem pieejamo līdzekļu apmēru, kā rezultātā 2025. gadā atlikušo līdzekļu pietika tikai abonēto preses izdevumu piegādes pakalpojumu daļēji apmaksai (dalītā maksājuma valsts daļa) par 2025. gada pirmo ceturksni. Regulators ar 2025. gada 30. oktobra lēmumu Nr. 100 “Par valsts akciju sabiedrības “Latvijas Pasts” aprēķinātajām 2024. gada universālā pasta pakalpojuma saistību izpildes tīrajām izmaksām” apstiprināja Latvijas Pasta aprēķinātās 2024. gada UPP tīrās izmaksas 3 658 818 EUR apmērā. 

Vērtējot iespējamos avotus papildu finanšu līdzekļu piesaistei, pēdējo desmit gadu laikā tika izmatoti trīs avoti Pasta likumā noteikto maksājumu veikšanai: 
- veicot pamatbudžeta apropriācijas pārdali starp dažādām programmām;
- UPP tīro izmaksu kompensēšanai novirzot valstij dividendēs izmaksājamo Latvijas Pasta peļņas daļu;
- piešķirot finanšu līdzekļus no valsts budžeta programmas “Līdzekļi neparedzētiem gadījumiem”. 

2025. gadā tika veikti šādi pasākumi papildu līdzekļu piesaistei:
1. Vērtējot SM budžeta programmās pieejamo finansējumu, tika secināts, ka nav iespējams veikt izdevumu pārdali starp budžeta programmām, jo, ievērojot valsts budžeta veidošanas prioritātes, SM jau ir veikusi izdevumu optimizāciju, un atlikušie līdzekļi paredzēti izdevumiem citās SM kompetencē esošās jomās.
2. Lai mazinātu ietekmi uz valsts budžetu, samazinot dalītā maksājuma valsts daļu, Latvijas Pasts ir veicis mērķtiecīgus izmaksu optimizācijas pasākumus sūtījumu savākšanas un pārvadāšanas jomā, apvienojot struktūrvienības, kas pildīja līdzīgas funkcijas. Izskatot Latvijas Pasta darbības rezultātus un vērtējot iespējas sadalīt dividendes no peļņas par 2023. gadu, tika izvēlēts risinājums - novirzīt dividendes abonēto preses izdevumu piegādes pakalpojumu samaksai. Ar MK 2025. gada 25. jūnija rīkojumu Nr. 371 “Par valstij dividendēs izmaksājamo valsts akciju sabiedrības “Latvijas Pasts” peļņas daļu par 2023. gadu” 64% no peļņas par 2023. gadu, kas veido 344 733 EUR, ir novirzīti, lai segtu dalītā maksājuma valsts daļu par abonēto preses izdevumu piegādes pakalpojumiem 2025. gada pirmajā un otrajā ceturksnī. Rezultātā valsts budžeta parāds Latvijas Pastam uz 2025. gada 31. jūliju ir samazinājies par 344 733 EUR. Taču šīs risinājums nav pietekams, lai risinātu problēmu kopumā, jo par 2024. gadu nav tādas Latvijas Pasta peļņas, lai varētu atkal novirzīt dividendes un segtu valsts budžeta parādu par abonēto preses izdevumu piegādes pakalpojumiem.
3. Ņemot vērā SM programmas “02.00.00” atlikumu 0,00 EUR, un Latvijas Pasta iesniegtos (bet neapmaksātos) rēķinus,  lai novērstu situācijas atkārtošanos, ja maksājumi tiktu pārcelti uz 2026. gadu saskaņā ar Noteikumu Nr. 463 6. punktu, kā arī lai neradītu Latvijas Pastam papildu finansiālo apgrūtinājumu, kas apdraudētu abonēto preses izdevumu piegādes pakalpojumu sniegšanas nepārtrauktību, SM sagatavoja rīkojuma projektu, lai SM 2025. gadā piešķirtu papildu finanšu līdzekļus 9 073 694 EUR apmērā. Minētā summa aprēķināta, balstoties uz faktiskajiem datiem par abonēto preses izdevumu piegādes pakalpojumiem 2025. gada pirmajā un otrajā ceturksnī, un indikatīvi prognozējamiem datiem par 2025. gada trešo un ceturto ceturksni (pirmajos divos mēnešos). Ar MK 2025. gada 10. decembra rīkojumu Nr. 818 “Par finanšu līdzekļu piešķiršanu no valsts budžeta programmas 02.00.00 “Līdzekļi neparedzētiem gadījumiem” abonēto preses izdevumu piegādes pakalpojumu kompensēšanai", SM no valsts budžeta programmas 02.00.00 "Līdzekļi neparedzētiem gadījumiem" tika piešķirts finansējums 9 073 694 EUR apmērā Pasta likumā noteikto maksājumu veikšanai, lai 2025. gadā samaksātu dalītā maksājuma valsts daļu par 2025. gada otrajā, trešajā un ceturtajā ceturksnī sniegtajiem abonēto preses izdevumu piegādes pakalpojumiem, kā arī lai Latvijas Pastam kompensētu 2024. gada UPP tīrās izmaksas, kas veicināja UPP nepārtrauktības nodrošināšanu.

4. Citi likumīgie avoti UPP tīro izmaksu kompensēšanai vai abonēto preses izdevumu piegādes pakalpojumu apmaksai nav identificēti, jo, lai nodrošinātu godīgus konkurences apstākļus, šķērssubsīdijas nav pieļaujamas. Saskaņā ar Pasta direktīvā noteiktajiem principiem UPP sniedzēji savās iekšējās uzskaites sistēmās uztur atsevišķus kontus, lai skaidri nošķirtu pakalpojumus un produktus, kas ir daļa no UPP, un tos, kas nav. Šādu uzskaites nošķiršanu izmanto kā izejas datus, aprēķinot UPP tīrās izmaksas. Šādas iekšējās uzskaites sistēmas darbojas, pamatojoties uz konsekventi piemērotiem un objektīvi pamatojamiem izmaksu uzskaites principiem. Saskaņā ar Regulatora 2022. gada 21. aprīļa noteikumu “Vispārējās atļaujas un reģistrācijas noteikumi pasta nozarē” 9. punktu pasta komersantam jānodrošina atsevišķa iekšējās grāmatvedības uzskaite katram pasta pakalpojuma veidam un jānodala to no pārējās grāmatvedības uzskaites. Pasta likuma 27.1  panta pirmajā daļā noteikts, ka UPP sniedzējam jānodrošina atsevišķa uzskaite par katru UPP tvērumā esošo pakalpojumu. Tāpēc pašreizējais UPP sniedzējs, Latvijas Pasts, sniedz virkni citu pakalpojumu, izņemot UPP, kas nodrošina, ka klientu apkalpošanas, savākšana, šķirošanas, piegādes un administrācijas izmaksas tiek izdalītas arī uz šiem pakalpojumiem, nodrošinot zemākus UPP tarifu nekā tie būtu, ja šie pakalpojumi netiktu sniegti. Šie pakalpojumi ietver sūtījumu piegādi uz pakomātiem, kurjerpiegādes, starptautisko sūtījumu loģistiku, finanšu pakalpojumus un valsts pensiju un pabalstu piegādi iedzīvotāju dzīvesvietā.
Taču turpmāk iespējas saņemt papildu finansējumu kļūst ierobežotas, ievērojot likumā “Par valsts budžetu 2026. gadam un vidējā ietvara 2026., 2027. un 2028. gadam” SM programmā “02.00.00” paredzēto bāzes izdevumu apmēru un MK lēmumus par prioritārajiem virzieniem noteikt drošību un demogrāfiju.
Tāpat, turpmāk izvērtējot iespējamos risinājumus valsts atbalsta piemērošanai UPP sniegšanas ietvaros, būs jāņem vērā, ka Eiropas Komisija 2025. gada 16. decembrī ir pieņēmusi jauno Komisijas Lēmumu (ES) 2025/2630 Par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, un ar ko atceļ Lēmumu 2012/21/ES, kas aizstāj līdzšinējo Komisijas Lēmumu 2012/21/ES (2011. gada 20. decembris) par Līguma par Eiropas Savienības darbību 106. panta 2. punkta piemērošanu valsts atbalstam attiecībā uz kompensāciju par sabiedriskajiem pakalpojumiem dažiem uzņēmumiem, kuriem uzticēts sniegt pakalpojumus ar vispārēju tautsaimniecisku nozīmi, kurš stājies spēkā ar 2026. gada 8. janvāri (turpmāk – Jaunais VTNP lēmums). Jaunajā VTNP lēmumā ir noteikts, ka visas atbalsta programmas, kas stājās spēkā pirms tā spēkā stāšanās un kas bija saderīgas ar iekšējo tirgu un atbrīvotas no paziņošanas prasības saskaņā ar Lēmumu 2012/21/ES, arī turpmāk ir saderīgas ar iekšējo tirgu un atbrīvotas no paziņošanas prasības vēl divu gadu laikposmā pēc šā lēmuma stāšanās spēkā. Līdz ar to turpmāko atbalsta programmu izstrādē no 2026. gada 8. janvāra ir jāpiemēro Jauno VTNP lēmumu, kā arī ir jāpārskata esošās atbalsta programmas, kā arī pilnvarojuma akti, t.sk. attiecībā uz abonētās preses piegādes pakalpojumu UPP ietvaros un iespējamo atbalsta pasākumu maiņu abonētās preses izdevēju atbalstam, ievērojot Jaunā VTNP lēmuma 9. pantā “Pārejas noteikumi” norādīto, ja pēc 2 gadu pārejas perioda ir plānots konkrētajās atbalsta programmās un pasākumos piešķirt jaunu atbalstu.

[bookmark: _Toc216781975]2. Risinājumu meklēšana ietekmes uz valsts budžeta mazināšanai

Ņemot vērā pārmaiņas pasta tirgū un pasta sūtījumu apjomu, tostarp abonēto preses izdevumu skaita, samazināšanos un pakalpojumu izmaksu palielināšanos, veidojas situācija ar nepieciešamā valsts budžeta finansējuma trūkumu visu Pasta likumā noteikto maksājumu veikšanai. Lai mazinātu ietekmi uz valsts budžetu, samazinot dalītā maksājuma valsts daļu, Latvijas Pasts ir veicis mērķtiecīgus izmaksu optimizācijas pasākumus sūtījumu savākšanas un pārvadāšanas jomā, apvienojot struktūrvienības, kas pildīja līdzīgas funkcijas.
Ievērojot MK lēmumus par vidējā termiņa ietvara valsts budžeta veidošanu, kas ierobežo valsts iestāžu iespējas pieprasīt papildu finansējumu, kā prioritāros pasākumus, SM 2025. gada sākumā uzsākusi konsultācijas ar KM, FM un Regulatoru par iespējamiem risinājumiem sloga uz valsts budžetu mazināšanai un maksājumu veikšanai piešķirtā finansējuma ietvaros.
MK 2025. gada 13. maija sēdē, izskatot Informatīvo ziņojumu "Plāns efektīvai aizsardzības un drošības finansējuma palielināšanai") (prot. Nr. 19 50.§ 2.2. apakšpunkts) valsts kapitālsabiedrībām bija uzdots uzdevums pārskatīt savus ieņēmumu plānus turpmākajiem trīs gadiem un līdz 2025. gada 2. jūnijam iesniegt Valsts kancelejai ar kapitāldaļu turētāju saskaņotus priekšlikumus ziņojumam par iespējamiem ienākumu palielinājumiem. 
MK 2025. gada 2. septembra sēdē, izskatot informatīvo ziņojumu “Par valsts kapitālsabiedrību iespējamiem ienākumu palielinājumiem”, SM tika uzdots uzdevums (prot. Nr. 34 31.§ 4.4. apakšpunkts) līdz 2025. gada 30. decembrim iesniegt izskatīšanai MK priekšlikumus par Latvijas Pastam izvirzāmo kvalitātes vai uzraudzības prasību pārskatīšanu, vērtējot priekšlikumus plašākā kontekstā kopā ar SM izvērtējumu par UPP modeļa maiņu. Minētā informatīvā ziņojuma 5. tabulā (kas ietverti šī ziņojuma 2.tabulā) apkopoti visu kapitālsabiedrību priekšlikumi deleģēto uzdevumu izmaksu pārskatīšanai un citi priekšlikumi ar potenciāli būtisku ietekmi uz valsts budžeta izmaksu ietaupījumu vai ieņēmumu palielinājumu, tostarp Latvijas Pasta priekšlikumi, kas aprakstīti šī informatīvā ziņojuma 2.tabulā.
2. tabula
Informatīvā ziņojuma “Par valsts kapitālsabiedrību iespējamiem ienākumu palielinājumiem”, kas izskatīts MK 2025. gada 2. septembra sēdē, 5.tabulā Latvijas Pasta sniegtie priekšlikumi

	Latvijas Pasta priekšlikumi pasākumiem negatīvās ietekmes mazināšanai valsts budžetā, salīdzinājumā ar situāciju, kur paliktu spēkā esošie normatīvie akti un kārtība:
	Ietekme uz valsts budžetu

	1. UPP kompensācijas samazinājums, sākot no 2025. gada (aprēķina gads). Norēķins par UPP kompensāciju tiek veikts ar vismaz viena gada novirzi, tāpēc negatīvās ietekmes mazināšana valsts budžetā plānojama no 2026. gada. Šo paredzēts sasniegt, ik gadu pārskatot tarifus un izmaksu bāzi, un tam nav nepieciešamas normatīvo aktu izmaiņas.

2. Izmaiņas abonēto preses izdevumu piegādes pakalpojumu apmaksas kārtībā. Jāpārskata Ministru kabineta noteikumos noteiktais tarifa dalītā maksājuma procentuālais sadalījums starp preses izdevējiem un Satiksmes ministriju, samazinot Satiksmes ministrijas maksājumu īpatsvaru, tādējādi samazinot arī slogu uz valsts budžetu. Panākta vienošanās, ka proporcijas no tarifa tiks pārskatītas piemērošanai no 2027. gada, lai nepalielinātu preses izdevēju maksājumus 2026. gadā salīdzinājumā ar 2025. gadu. Turpināsies sarunas par kopējo izdevēju maksājumu pieauguma apmēru. 

3. Vēstuļu korespondences un abonēto preses izdevumu piegādes kvalitātes prasību izmaiņas no 5 piegādes dienām uz 3 piegādes dienām nedēļā. Pasta likuma grozījumi, kas šobrīd tiek virzīti, paredz iespēju mainīt kvalitātes prasības no 2027. gada. 
Atbilstoši Pasta likumā noteiktajai kompetencei kvalitātes prasību izmaiņas iespējamas, ja tiks pieņemts attiecīgs Regulatora (kurš savas kompetences ietvaros nosaka UPP saistības, ietverot tajās kvalitātes prasības) lēmums.
	1. UPP kompensācijas iespējamais samazinājums katru gadu 3,0–4,6 milj. EUR gadā no 2026. gada.

2. Provizoriskā negatīvās ietekmes mazināšana valsts budžetā ne agrāk kā no 2027. gada vai vēlāk, un turpmākajos gados 0,5 milj. EUR. 



3. Iespējama negatīvās ietekmes mazināšana valsts budžetā no 2027. gada – 1,5 milj. EUR.





Latvijas Pasta iesniegtie priekšlikumi balstās uz 2025. gadā diskusiju gaitā ar SM, KM, FM un Regulatoru izteiktajiem ierosinājumiem par iespējamiem risinājumiem.

[bookmark: _Toc216781976]2.1. UPP tīro izmaksu kompensācijas apmēra samazināšana

Pieaugot UPP sniegšanas izmaksām, palielinās UPP saistību izpildes tīrās izmaksas, kas jākompensē no valsts budžeta. UPP saistību izpildes kompensējamo tīro izmaksu apmērs par 2021. gada bija 0,59 milj. EUR, par 2022. gadu bija 3,67 milj. EUR, par 2023. gadu bija 4,24 milj. EUR, un par 2024. gadu – 3,66 milj. EUR, taču pārsvarā SM rīcībā nebija finanšu līdzekļu šādas kompensācijas izmaksai uzreiz pēc Regulatora lēmuma pieņemšanas. Un rezultātā atkārtoti veidojās situācija, ka valsts paliek parādā UPP sniedzējam, kuram ļoti novēloti tiek izmaksātas kompensācijas, turklāt pa daļām.
Pašreizējā UPP sniedzēja Latvijas Pasta veikto izmaksu optimizācijas pasākumu un neefektīvo izmaksu sadales rezultātā tiek prognozēts, ka par 2025. gadu tīrās izmaksas neveidosies vai vismaz to kompensācijas apmērs būs vairākkārt zemāks nekā iepriekšējos gados. Taču jāņem vērā, ka UPP tīro izmaksu apmēru ietekmē noteikto UPP kvalitātes prasību izpilde un iespējams, ka arī turpmāk veidosies tīrās izmaksas, kas būtu jākompensē. 
Lai neradītu ietekmi uz valsts budžetu, un nebūtu jāveic UPP tīro izmaksu kompensāciju, UPP jānodrošina ekonomiski efektīvākā veidā, lai segtu visas UPP saistību izpildes izmaksas. To varēti panākt, regulāri pārskatot UPP tarifos, kā arī optimizējot pasta pakalpojumu sniegšanas procesus. 
Ņemot vērā pasta sūtījumu apjomu, tostarp abonēto preses izdevumu skaita, samazināšanos un sniegto pakalpojumu izmaksu palielināšanos, 2025. gada augustā Latvijas Pasts iesniedza Regulatoram apstiprināšanai jaunu tarifu projektu (tostarp abonēto preses izdevumu piegādes pakalpojumu tarifus), kurus Regulators apstiprināja ar 2025. gada 27. novembra lēmumu Nr. 117 “Par valsts akciju sabiedrības “Latvijas Pasts” universālā tarifiem”, un tie stājušies spēkā 2026. gada 1. janvārī. Tāpat lēmumā norādīts, ka, ja mainās tarifus ietekmējošie faktori, Regulators var ierosināt tarifu pārskatīšanu vai atcelt šo lēmumu.
Tarifu pārskatīšana bija nepieciešama, jo digitalizācijas ietekmē būtiski samazinājies pieprasījums pēc UPP, vienlaikus pieaugot ar tā nodrošināšanu saistītajām izmaksām – tostarp darbaspēka, loģistikas un starptautisko sūtījumu izmaksām. Lai nodrošinātu ekonomiski pamatotu pakalpojuma sniegšanu visā Latvijas teritorijā, bija nepieciešams pielāgot tarifus atbilstoši faktiskajām izmaksām un patērētāju paradumu izmaiņām.
Kopš 2008. gada septiņpadsmit gadu periodā (no 2008. gada līdz 2025. gadam) Latvijas Pasta tarifi tika mainīti tikai piecas reizes, sākot ar 2020. gadu - piemērošanai no 2020. gada 1. janvāra, no 2022. gada 1. janvāra (pēc grozījumiem no 4. aprīļa), no 2023. gada 1. janvāra (pēc grozījumiem abonēto preses izdevumu piegādes tarifi no 2023. gada 1. marta), no 2025. gada 1. janvāra, un beidzot no 2026. gada 1. janvāra.  
Lai arī turpmāk mainītu tarifus un piemērotu jaunus tarifus no nākamā gada 1. janvāra, Latvijas Pastam jāņem vērā tiesību aktos noteiktās procedūras un termiņus, kādos Regulators vērtē un apstiprina iesniegto tarifu projektu. Jāņem vērā arī abonēto preses izdevumu abonēšanas kampaņas specifika, un preses izdevēju paustā neapmierinātība par novēloto paziņojumu par tarifu maiņas ieceri tieši pirms līgumu noslēgšanas par abonēto preses izdevumu piegādi nākamajā gadā. Līdz ar to, jauno tarifu projektu būtu jāiesniedz Regulatoram vismaz otrajā ceturksnī. Taču tas prasa ļoti pārdomātu prognožu stratēģiju, kā arī skaidrību par to, kādas kvalitātes prasības tiks piemērotas UPP sniegšanai attiecīgajā periodā, jo minētā nosacījuma izpilde var radīt risku, ka aprēķinātie tarifi, kuru aprēķins balstās uz iepriekšējā gada faktiskajiem rādītājiem, aktuālajām prognozēm un kvalitātes prasībām, pēc diviem gadiem, kad tarifi stāsies spēkā, vairs nenodrošinās sniegto pakalpojumu pašizmaksas segšanu.

[bookmark: _Toc216781977]2.2. Iespējas mainīt nosacījumus attiecībā uz abonēto preses izdevumu piegādes pakalpojumiem

Saskaņā ar 2025. gada 26. augusta vienošanos starp SM, LPIA, KM un Latvijas Pastu par turpmāko rīcību, kas nostiprināta sēdes protokolā, meklējot iespējamos risinājumus par valsts atbalsta sniegšanu attiecībā uz drukātās preses piegādēm, lai mazinātu ietekmi uz valsts budžetu, un, ņemot vērā šobrīd izveidojušos ģeopolitisko situāciju, tika iezīmēti trīs iespējamie risinājumi, īstenojot tos atsevišķi, vai kombinējot:
- vērtēt iespēju mainīt valsts atbalsta piemērošanu abonēto preses izdevumu piegādēm, attiecinot valsts atbalstu tikai uz abonētiem preses izdevumiem, kas izdoti valsts valodā, kā arī vēsturiskā latviešu valodas paveida ‒ latgaliešu rakstu valodā un Latvijas pirmiedzīvotāju – lībiešu valodā vai kādā no dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās;
- mainīt proporcijas Noteikumos Nr. 463, bet lai preses izdevēju maksājumu pieaugums nepārsniegtu 11%;
-pārskatīt kvalitātes prasības, piemēram, mainot piegāžu skaitu no piecām dienām uz trīs dienām.

a) Valsts atbalsta piemērošana, nosakot jaunus kritērijus par izdoto abonēto preses izdevumu valodām.
Ņemot vērā ģeopolitisko situāciju, kā arī statistiku par piegādātiem abonētiem preses izdevumiem valodās, kas nav latviešu valoda, kā iespējamo risinājumu sloga uz valsts budžetu mazināšanai būs jāvērtē iespēja mainīt esošo regulējumu par abonēto preses izdevumu piegādes pakalpojumu apmaksas nosacījumiem, attiecinot atbalstu no valsts budžeta tikai par tādu abonēto preses izdevumu piegādi, kas izdoti valsts valodā, kā arī vēsturiskā latviešu valodas paveida ‒ latgaliešu rakstu valodā un Latvijas pirmiedzīvotāju – lībiešu valodā vai kādā no dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās. Šādi valodu kritēriji norādīti, lai tie būtu līdzīgi citos tiesību aktos noteiktajiem kritērijiem, piemērojot atbalstu drukātiem medijiem. Piemēram, ar grozījumiem Pievienotās vērtības nodokļa likumā (likums pieņemts 2025. gada 3. decembrī) tika noteikta samazinātā likme piecu procentu apmērā tikai tādai izdotas preses un citu masu informācijas līdzekļu izdevumu vai publikāciju, tostarp avīžu, žurnālu, biļetenu un citu periodisko izdevumu, kas paredzēti publiskai izplatīšanai, kā arī publikāciju interneta vietnē, piegādei, kā arī to abonentmaksai, ja tās izdotas valsts valodā,  latgaliešu rakstu valodā (vēsturiski veidojies latviešu valodas paveids) un Latvijas pirmiedzīvotāju – lībiešu – valodā, kā arī citu  dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās.
MK 2025. gada 4. novembra sēdē, izskatot informatīvo ziņojumu “Par valodām, kurās tiek izdoti abonētie preses izdevumi”” (25-TA-18), protokollēmumā (prot. Nr.46 39.§ 2. punkts) SM sadarbībā ar KM uzdots uzdevums, lai mazinātu ietekmi uz valsts budžetu, vērtēt iespējas mainīt valsts atbalsta piemērošanas nosacījumus attiecībā uz no valsts budžeta veicamiem maksājumiem par abonēto preses izdevumu piegādes pakalpojumiem, attiecinot valsts atbalsta piemērošanu tikai uz abonētajiem preses izdevumiem, kas izdoti valsts valodā, kā arī vēsturiskā latviešu valodas paveida ‒ latgaliešu rakstu valodā un Latvijas pirmiedzīvotāju – lībiešu valodā vai kādā no dalībvalstu, Eiropas Ekonomiskās zonas dalībvalstu, Šveices Konfederācijas, Eiropas Savienības kandidātvalstu valsts valodās, vai Ekonomiskās sadarbības un attīstības organizācijas oficiālajās valodās”.
Saskaņā ar informatīvajā ziņojumā sniegto informāciju, izdevumi krievu valodā 2024. gadā veidoja 9,6 % no kopējiem apjomiem, bet 2025. gada pirmajā pusgadā 9,3% no kopējiem apjomiem. No valsts budžeta maksājamā summa par krievu valodā izdoto abonēto preses izdevumu piegādes pakalpojumiem 2024. gadā bija 671 229 EUR (ar PVN), bet 2025. gada pirmajā pusgadā - 403 354 EUR (ar PVN).  
Līdz ar to, lai izpildītu MK uzdevumu, tiks vērtēta kopējā situācija par ietekmi uz valsts budžetu, aktualizējot datus par visās valodās izdotiem preses izdevumiem, veicot precizētos aprēķinus, kā arī vērtējot ar valsts atbalsta ierobežojumu tikai uz noteiktās valodās izdotiem preses izdevumiem, iespējami radītos riskus.

b) Proporciju izmaiņas Noteikumos Nr. 463
Jāatzīmē, ka maksājamās proporcijas noteiktas katrai tarifa komponentei – atsevišķi noteikts tarifs par vienību un tarifs par kilogramu. Plānojot izmaiņas proporcijās, lai iekļautos piešķirto valsts budžeta līdzekļu ietvaros, tas var radīt preses izdevējiem papildu izmaksas, jo tarifu pieaugums/samazinājums nevar būt proporcionāli vienāds attiecībā gan uz tarifu par vienību, gan uz tarifu par kilogramu. Proporciju izmaiņas nozīmēs, ka valsts budžeta slogs tiks daļēji pārnests uz preses izdevējiem.
	Lai mazinātu slogu uz valsts budžetu, mazinot dalītā maksājuma valsts daļas apmēru,2025. gadā  tika vērtētas iespējas mainīt regulējumu abonēto preses izdevumu piegādes pakalpojumu apmaksai piemērojamiem nosacījumiem, pārskatot tarifa procentuālo daļu, kuru maksātu preses izdevēji. Kad 2025. gada augustā Latvijas Pasts iesniedza Regulatoram jaunu tarifu projektu, preses izdevēji pauda neapmierinātību un izteica asu kritiku gan publiskā telpā, gan iesniedzot vēstules SM un vairākām iestādēm, norādot, ka paredzētais tarifu pieaugums apdraud izdevniecības nozares pastāvēšanu, īpaši reģionālos izdevumus.
Lai mazinātu ietekmi uz preses iedevējiem un valsts budžetu no jaunu tarifu piemērošanas, ievērojot FM ieteikumus iekļauties piešķirto valsts budžeta līdzekļu ietvaros, tika vērtēti dažādi varianti par iespējām mainīt tarifa proporcijas, kā rezultātā preses izdevējiem izmaksas pieaugtu līdz 10%, 15% un pat līdz 20%, bet rezultātā varētu iekļauties piešķirto valsts budžeta līdzekļu ietvaros. Satiksmes ministrijas organizētajās tikšanās ar preses izdevējiem tika pārrunāti abonēto preses izdevumu piegādes pakalpojumu apmaksas jautājumi un iespējamie risinājumi ietekmes uz preses izdevējiem samazināšanai par pakalpojumiem 2026. gadā. Preses izdevēji izteica gatavību diskutēt par maksājumu palielināšanu, bet ne vairāk kā par 11%. 2025. gada 26. augusta tikšanās ar preses izdevējiem tika panākta vienošanās, ka SM sagatavos priekšlikumus un virzīs apstiprināšanai priekšlikumus grozījumiem Noteikumos Nr. 463, lai noteiktu tādas tarifa proporcijas, lai preses izdevējiem pēc jaunā tarifu piemērošanas nepalielinātos izmaksas salīdzinājumā ar 2025. gadu. 
Saskaņā ar sanāksmes protokolu sarunas par risinājumiem piemērošanai 2027. gadā turpināsies, lai rastu samērīgu risinājumu drukātās preses piegādes jautājumā, tostarp par apmaksas nosacījumu izmaiņām preses izdevējiem un kvalitātes prasībām attiecībā uz abonēto preses izdevumu piegādēm.
Ievērojot vienošanos ar preses izdevējiem, SM izstrādāja un 2025. gada 27. novembrī iesniedza izskatīšanai MK noteikumu projektu “Grozījumi Ministru kabineta 2022. gada 14. jūlija noteikumos Nr. 463 “Abonēto preses izdevumu piegādes pakalpojumu apmaksas kārtība””, kas paredz noteikt tādas proporcijas no tarifa par abonēto preses izdevumu piegādes pakalpojumiem, lai preses izdevējiem 2026. gadā nepalielinātos izmaksas, saglabājot tās 2025. gada līmenī, bet sniegto pakalpojumu izmaksu palielinājumu pēc jauno tarifu piemērošanas segs no valsts budžeta līdzekļiem. Grozījumi tika atbalstīti 2025. gada 9. decembra MK sēdē, pieņemot MK 2025. gada 9. decembra noteikumus Nr. 744 “Grozījumi Ministru kabineta 2022. gada 14. jūlija noteikumos Nr. 463 “Abonēto preses izdevumu piegādes pakalpojumu apmaksas kārtība””. Rezultātā 2026. gadā valsts budžeta (valsts līdzmaksājums) daļa no kopējiem maksājumiem par sniegtajiem abonēto preses izdevumu piegādes pakalpojumiem sastāda aptuveni 80%  un attiecīgi preses izdevēju daļa sastāda aptuveni 20%.
Turpinot sarunas par iespējamo proporciju maiņu, būs jāvērtē iespējas nonākt pie kompromisa varianta.
Tā kā bija prognozēts, ka atbalstītais risinājums radīs papildu ietekmi uz valsts budžetu indikatīvi 1 367 548 EUR apmērā, MK 2025. gada 9. decembra sēdes protokollēmumā (prot. Nr.51 76. § 3.punkts) SM noteikts uzdevums:  “Ņemot vērā MK 2025. gada 9. decembra noteikumu Nr. 744 “Grozījumi Ministru kabineta 2022. gada 14. jūlija noteikumos Nr. 463 "Abonēto preses izdevumu piegādes pakalpojumu apmaksas kārtība” noteikumu anotācijas 3. sadaļā norādīto, ka 2026. gadā nepieciešams papildu finansējums preses piegādes pakalpojumu dalītā maksājuma valsts daļas samaksai 1 367 548 EUR apmērā, SM pirmām kārtām izvērtēt iespējas nepieciešamo finansējumu rast ministrijai pieejamo budžeta līdzekļu ietvaros, veicot nepieciešamās izdevumu pārdales un neradot negatīvu ietekmi uz valsts budžetu. Ja izvērtējuma rezultātā nav rasts nepieciešamais papildu finansējums preses piegādes pakalpojumu dalītā maksājuma valsts daļas samaksai, SM sagatavot priekšlikumus alternatīviem risinājumiem un satiksmes ministram noteiktā kārtībā iesniegt tos izskatīšanai MK”. Minētā summa tika indikatīvi aprēķināta 2025. gada novembrī, un faktiska ietekme tiks vērtēta balstoties uz operatīvajiem datiem par periodu līdz 2025. gada decembrim.
2026. gada martā un aprīlī turpināsies diskusijas par iespējām mainīt preses izdevēju proporcijas no tarifa.

[bookmark: _Toc216781978]2.3. Kvalitātes prasību pārskatīšana

Pakalpojumu izmaksu samazināšanai 2025. gadā tikšanās ar KM, LPIA un Regulatoru tika izskatīta iespēja pārskatīt pakalpojumu kvalitātes prasības, piemēram, samazinot sūtījumu piegāžu dienas no piecām uz trīs dienām. Taču šāda varianta īstenošana ne 2025., ne 2026. gadā nav iespējama, jo Regulatora lēmumā Nr. 79 kvalitātes prasības konkursa kārtībā izvēlētām UPP sniedzējam Latvijas Pastam noteiktas uz pieciem gadiem - līdz 2026. gada 31. decembrim, un šajā posmā Regulators nevar mainīt kvalitātes prasības, jo Pasta likums neparedz tādu iespēju.
Ievērojot minēto, izdarītie grozījumi Pasta likumā, kas stāsies spēkā 2026. gada 12. martā, lai rastu iespēju mazināt ietekmi uz valsts budžetu, paredz tiesības Regulatoram, pieņemot lēmumu par UPP saistību pagarināšanu, pārejas periodam noteikt atšķirīgas UPP kvalitātes prasības (piemēram, samazināt piegādes dienu skaitu nedēļā no piecām uz trīs dienām), salīdzinājumā ar tām, kas noteiktas līdz 2026. gada 31. decembrim. 
	SM izveidotajā darba grupā plānots izstrādāt priekšlikumus iespējamām UPP kvalitātes prasībām, vērtējot arī citus UPP sniegšanas aspektus, lai gūtu lielāku efektu ilgtermiņā, samazinot sniegto pakalpojumu izmaksas saglabājot pakalpojumu pieejamību. Grozījumi tiesību aktos būtu jāizdara līdz 2027. gada trešajam ceturksnim, lai Regulators varētu izstrādāt dokumentus konkursam, kas būs jārīko 2028. gada sākumā UPP sniedzēja izvēlei periodam 2029.-2033. Rezultātā konkursa uzvarētājam Regulators varēs noteikt UPP saistības, ietverot tajās jaunas kvalitātes prasības.

[bookmark: _Toc216781979]2.4. Atbrīvojums no pievienotās vērtības nodokļa piemērošanas 

	Kā viens no risinājumiem ietekmes uz valsts budžeta mazināšanai starpresoru līmenī tika apspriests jautājums par atbrīvojumu no PVN piemērošanas arī attiecībā uz abonēto preses izdevumu piegādes pakalpojumiem, kas ir UPP sastāvā, līdzīgi kā uz pārējiem UPP grozā esošiem pakalpojumiem, kā tas noteikts Pievienotās vērtības nodokļa likuma 52. panta pirmās daļas 1. punktā. 
SM sarakstē ar FM (2025. gada 10. septembra vēstulē Nr.10-03/2786 un 6. novembra vēstulē Nr.10-01/3433) ierosināja izdarīt grozījumus Pievienotās vērtības likumā, sniedzot pamatojumus šādu grozījumu izdarīšanai. FM 2025. gada 30. septembra vēstulē Nr.4.1-13/5/2908 un 2025. gada 6. decembra vēstulē Nr.4.1-13/5/3617 norādīja, ka nepieciešams papildu izvērtējums, vērtējot citu valstu praksi, un ka atbalsta pasākumu maiņa attiecībā uz abonētās preses piegādi, ir vērtējama komercdarbības atbalsta kontroles kontekstā un jāievieš atbilstoši komercdarbības atbalsta kontroles regulējumam. FM 2026. gada 2. marta vēstulē Nr.4.1-13/5/616 informēja SM, ka pēc papildu izvērtēšanas neiebilst, ka tiek veikti grozījumi Pievienotās vērtības nodokļa likuma 52. panta pirmās daļas 1.punktā, un aicināja SM vērtēt iespēju gatavot grozījumus, detalizēti paskaidrojot šo grozījumu mērķi un būtību tiesību akta anotācijā.
Iespējamais ieguvums lēšams 1,6 milj. EUR samazinājums no valsts budžeta maksājumiem kā valsts līdzmaksājuma daļa, taču minētā summa tiks precizēta, veicot ietekmes novērtējumu, izstrādājot tiesību akta projektu.

[bookmark: _Toc216781980]3. Esošās situācijas raksturojums 
	Vērtējot pasta komersantu darbības raksturojošos rādītājus - ieņēmumus un pasta sūtījumu apjomus, secināms, ka 2025. gada I pusgadā palielinājās ieņēmumi salīdzinājuma ar 2024. gada I pusgadu, taču tie ir mazāki, nekā 2024. gada II pusgadā. turpinot pieaugt apstrādāto paku skaitam, vienlaikus samazinoties vēstuļu korespondences sūtījumu un abonēto preses izdevumu skaitam. 
Vērojamas tendences pasta tirgū – vēstuļu sūtījumu un piegādātās abonētās preses vienību skaits turpina kristies. Vēstules aizstāj elektroniskais pasts, savukārt drukāto presi – digitālie un elektroniski mediji. Tajā pašā laikā turpina pieaugt paku sūtījumu skaits, kas skaidrojams gan ar strauju e-komercijas attīstību, gan ar pakomātu pieejamību. 
	Pasta komersantu iesniegtie dati par 2024. gadu liecina, ka pasta paku sūtījumi veidoja 51% jeb 30,9 miljonus sūtījumu, vēstuļu sūtījumi veidoja 28% un abonētās preses piegādes sūtījumi – 21%. Pasta paku kopējais sūtījumu skaits, salīdzinot ar 2023. gadu, pieauga par 13%.
	Salīdzinot 2025. gada I pusgada rezultātus ar iepriekšējiem gadiem, pieejamie dati liecina, ka kopējais pasta sūtījumu skaits 2025. gada I pusgadā, salīdzinot ar to pašu periodu pērn, palielinājās par 2% un sasniedza 29,8 miljonus sūtījumu. No tiem 16,6 miljoni bija paku sūtījumi. 
Tikmēr turpina samazināties vēstuļu sūtījumu skaits, sasniedzot 7,5 miljonus sūtījumu, kas ir par 13% mazāk, salīdzinot ar pirmo pusgadu iepriekšējā gadā un 5,7 miljoni abonētās preses sūtījumi (1. attēls).
1. attēls
Salīdzinošie dati par pasta sūtījumu skaitu 2025. gada I pusgadā un iepriekšējos periodos

[bookmark: _Toc216781981]3.1. Pasta sūtījumu piegādes veidi

Pasta nozares attīstības tendences apliecina straujo e-komercijas izaugsmi un lietotāju paradumu maiņu, jo izvēlas ērtākus pasta sūtījumu saņemšanas veidus ar iespēju izsekot pasta sūtījuma virzību. Atbilstoši iedzīvotāju paradumiem un vajadzībām pasta komersanti piedāvā ērtākus pakalpojumus, par ko liecina tas, ka vairāk nekā divas trešdaļas sūtījumu Latvijā tiek piegādāti ar pakomātu starpniecību.
Analizējot datus pēc sūtījuma piegādes veida (2. attēls), vērojams, ka iedzīvotāji par ērtāko piegādes veidu izvēlas pakomātu. 2025. gada I pusgadā pakomātos tika piegādāti 66% sūtījumu no kopējā piegādāto sūtījumu skaita.
2. attēls

Iespēju sūtījumu saņemt vai nosūtīt pakomātos nodrošina seši pasta komersanti, tajā skaitā Latvijas Pasts, kuram šobrīd ir plašāks pakomātu tīkla pārklājums ar 35 atrašanās vietām visā Latvijā, kur apkārtnē nav pārstāvēts neviens cits pasta komersants. (3. attēls)


3. attēls

Par augošām tendencēm pakomātu segmentā liecina arī tas, ka kurjerpasta pakalpojumu segmentā (4. un 5. attēls) samazinājies piegādāto paku skaits

4. attēls

5. attēls

Pasta likuma 18.panta pirmā daļa nosaka darbības, kuras veic pasta komersants, sniedzot tradicionālos pasta pakalpojumus
1) savāc pasta pakalpojumu sniegšanas vietās vai pieņem no sūtītāja šajā likumā noteiktajā veidā, šķiro, pārvadā un ievieto adresāta pastkastītē tādus vienkāršus vēstuļu korespondences sūtījumus, kuru izmērs nepārsniedz adresāta pastkastītes izmēru;
2) savāc pasta pakalpojumu sniegšanas vietās vai pieņem no sūtītāja šajā likumā noteiktajā veidā, šķiro, pārvadā un izsniedz adresātiem pret parakstu ierakstītus un apdrošinātus vēstuļu korespondences sūtījumus;
3) savāc pasta pakalpojumu sniegšanas vietās vai pieņem no sūtītāja šajā likumā noteiktajā veidā, šķiro, pārvadā un izsniedz adresātiem pret parakstu vienkāršas un apdrošinātas pasta pakas.
Pasta likuma 1. panta 19. punktā noteikts, ka pasta pakalpojumu sniegšanas vieta ir fizisks objekts (izņemot vēstuļu kastīti), kur lietotāji var nodot vai saņemt pasta sūtījumus. Ministru kabineta 2019. gada 15. oktobra noteikumi Nr. 477 “Prasības vienkāršo, ierakstīto un apdrošināto pasta sūtījumu izsniegšanai” nosaka prasības vienkāršo, ierakstīto un apdrošināto pasta sūtījumu izsniegšanai. Vienkāršu pasta sūtījumu izsniedz, ievietojot adresāta pastkastītē vai pasta komersanta uzstādītā pasta sūtījumu saņemšanas iekārtā. Saņemot ierakstītu vai apdrošinātu pasta sūtījumu pasta komersanta norādītajā iekārtā, adresāts ievada pasta komersanta piešķirto autorizācijas kodu, kas apliecina, ka ierakstīts vai apdrošināts pasta sūtījums ir izsniegts adresātam. Ja pasta sūtījums ir izņemts no iekārtas, iekārtā ievadītais autorizācijas kods ir apliecinājums, ka pasta sūtījumu saņēmis adresāts.

[bookmark: _Toc216781982]3.2. Pasta sūtījumu piegādes kvalitātes izpilde
	
Atbilstoši Pasta direktīvā noteiktajam, noteiktās UPP saistības paredz, ka ir jāizpilda kvalitātes prasības attiecībā uz pasta sūtījumu savākšanas un piegāžu biežumu, proti, jāpiegādā pasta sūtījumi vismaz vienu reizi dienā un vismaz piecas dienas darba nedēļā. Jāpilda arī prasība attiecībā uz vēstuļu kastīšu tukšošanu vismaz vienu reizi dienā un vismaz piecas darba dienas nedēļā. Minētās prasības jāizpilda dienās, ja tās saskaņā ar normatīvajiem aktiem nav noteiktas par svētku dienām.
	Lai sasniegtu Pasta direktīvā noteikto piegāžu kvalitātes mērķi, UPP saistības paredz standarta D+1 izpildi 90 %, proti, adresātiem jāpiegādā vismaz 90 % no visiem vienkāršas vēstuļu korespondences sūtījumiem nākamajā darba dienā pēc vienkāršas vēstuļu korespondences sūtījuma nodošanas pasta pakalpojumu sniegšanas vietā līdz pakalpojuma sniedzēja norādītajam laikam vai ievietošanas vēstuļu kastītē līdz vēstuļu kastītes pēdējās tukšošanas reizes laikam. Latvijas Pasts 2023. gadā [footnoteRef:12] iekšzemes sūtījumu piegādes kvalitātes rādītāji 2023. gadā bija 93 %, kas atbilst Regulatora noteiktajam mērķim. [12:  https://pasts.lv/lv/par_mums/parskati_un_statistika/kvalitate/; Latvijas Pasta dati par kvalitātes prasību izpildi] 

Attiecībā uz paku piegādēm jānodrošina piegādes vismaz 98 % no visiem pasta paku sūtījumiem ceturtajā darba dienā pēc pasta pakas sūtījuma nodošanas pasta pakalpojumu sniegšanas vietā. Savukārt ierakstītu vai apdrošinātu vēstuļu korespondences sūtījumu no nosūtīšanas pasta pakalpojumu sniegšanas vietas līdz izsniegšanas pasta pakalpojumu sniegšanas vietai jāpārsūta divu darba dienu laikā.
		
[bookmark: _Toc179978784][bookmark: _Toc216781983]3.2.2. Pasta pakalpojumu sniegšanas vietu nodrošināšana

Latvijas regulējums nosaka veidus, kādos var piegādāt pasta sūtījumus:[footnoteRef:13] [13:  https://likumi.lv/ta/id/193574-pasta-likums; Pasta likums;
https://likumi.lv/ta/id/310007-prasibas-vienkarso-ierakstito-un-apdrosinato-pasta-sutijumu-izsniegsanai; Ministru kabineta 2019.gada 15.oktobra noteikumi Nr.477 “Prasības vienkāršo, ierakstīto un apdrošināto pasta sūtījumu izsniegšanai”] 

- ievietojot adresāta pastkastītē vai pasta komersanta uzstādītā pasta sūtījumu saņemšanas iekārtā;
- izsniedzot pret parakstu adresātam norādītajā adresē;
- izsniedzot adresātam pasta pakalpojumu sniegšanas vietā;
- izsniedzot pēc pasta komersanta piešķirtā autorizācijas koda ievades pasta komersanta norādītajā iekārtā.
Atbilstoši Regulatora lēmumā par UPP saistību noteikšanu  minētajiem kritērijiem pasta sūtījumu savākšanai un piegādei UPP sniedzējs nodrošina pasta pakalpojumu sniegšanas vietas, kur var nodot un saņemt pasta sūtījumus, un vēstuļu kastītes, kur var nodot pasta sūtījumus. Savukārt par pastkastīšu uzstādīšanu saņemto pasta sūtījumu ievietošanai un remontu saskaņā ar Pasta likuma 49. panta ceturto daļu atbild lietotāji.

[bookmark: _Toc179978785][bookmark: _Toc216781984]3.2.2.1. Pasta pakalpojumu sniegšanas vietas

Regulatora noteiktās UPP saistības attiecībā uz pasta pakalpojumu sniegšanas vietu skaitu un izvietojumu ir noteiktas atkarībā no iedzīvotāju skaita un administratīvās teritorijas statusa:
- katrā valstspilsētā ir jābūt vismaz vienai pasta pakalpojumu sniegšanas vietai. Ja valstspilsētā ir vairāk par 25 000 pastāvīgo iedzīvotāju, jāizvieto vienu pasta pakalpojumu sniegšanas vietu uz katriem nākamajiem nepilna vai pilna skaita 25 000 pastāvīgo iedzīvotāju; 
- katrā novada pilsētā ir jābūt vismaz vienai pasta pakalpojumu sniegšanas vietai. Ja novada pilsētā ir vairāk par 15 000 pastāvīgo iedzīvotāju, jāizvieto vienu pasta pakalpojumu sniegšanas vietu uz katriem nākamajiem nepilna vai pilna skaita 15 000 pastāvīgo iedzīvotāju;
- katrā pagastā ir jābūt vismaz vienai pasta pakalpojumu sniegšanas vietai (šis nosacījums neattiecas uz pagastiem, kuru administratīvajā teritorijā atrodas novada pilsēta).
Pasta likums nosaka pasta pakalpojumu sniegšanas vietas definīciju: “fizisks objekts (izņemot vēstuļu kastīti), kur lietotāji var nodot vai saņemt pasta sūtījumus”, kā arī paredz iespējas pasta sūtījumu savākt un piegādāt dažādos veidos, tostarp, arī lietotāju atrašanās vietās, tam nav obligāti jāuztur fiziska pasta nodaļa. Ievērojot, ka UPP tīrās izmaksas ir valsts atbalsts un tiek kompensētas no valsts budžeta, Pasta likums nosaka pienākumu, ka UPP jāsniedz ekonomiski izdevīgākajā veidā. 
Vēsturiski papildus UPP sniegšanai Latvijas Pasts pasta nodaļās piedāvāja plaša spektra pakalpojumus, ņemot vērā iedzīvotāju vajadzības, kas nestu papildu ienākumus. Taču pēdējos gados strauji samazinās sūtīto vēstuļu skaits un vispārīgs pieprasījums pasta nodaļā tieši pēc pasta pakalpojumiem, kas ievērojami ietekmē tās izmaksas, kuras var attiecināt uz UPP, bet daļā pasta nodaļu pat radot nerentablos rādītājus kopumā. 
Lai uzlabotu sniegto pakalpojumu efektivitāti, Latvijas Pasts veic pilna pakalpojuma spektra pasta nodaļu tīkla optimizāciju, restrukturizējot darbības modeļa maiņu, un nodrošinot UPP pieejamību klienta noradītajā adresē pēc klienta pieprasījuma (turpmāk – “Pastnieks mājās”), kā arī piedāvājot sūtījumu saņemšanu/nodošanu pasta pakomātu tīklā. Pastnieks klienta dzīvesvietā nodrošina pastkaršu un vēstuļu nosūtīšanu, pastmarku un aplokšņu iegādi, sūtījumu piegādes, preses izdevumu abonēšanu un piegādi, naudas pārvedumu un pensijas saņemšanu, komunālo un citu rēķinu samaksu, iemaksas PNS kontā u.c.  
Samazinoties pieprasījumam un iedzīvotāju skaitam reģionos, vienlaikus saglabājot esošo pasta nodaļu skaitu, veidojas neefektīvo izmaksu pieaugums, tādējādi radot negatīvu efektu uz UPP sniegšanas izmaksām un pakalpojuma tarifu. Regulators ir atzinis, ka Latvijas Pasta piedāvātais pakalpojums “Pastnieks Mājās” tiek uzskatīts par pasta pakalpojumu sniegšanas vietu.

[bookmark: _Toc179978786][bookmark: _Toc216781985]3.2.2.2. Vēstuļu kastītes

Vēstuļu kastīšu nodrošināšanai arī tiek noteiktas prasības ar kritērijiem, lai nodrošinātu atbilstošu vēstuļu kastīšu skaitu valsts teritorijā, kas atšķiras dažādās valstīs. Līdzīgi, ka ar prasībās piekļuves punktu nodrošināšanai, kritēriji tiek noteikti tiesību aktos, regulatoru vai atbildīgo ministriju lēmumos.
Latvijā Regulators ar lēmumu Nr. 79 noteica prasības attiecībā uz vēstuļu kastīšu skaitu un to izvietojumu, balstoties uz iedzīvotāju skaitu administratīvajā teritorijā un šo teritoriju statusu: 
-katrā valstspilsētā ir vismaz viena vēstuļu kastīte, tajā skaitā pie katras pasta pakalpojuma sniegšanas vietas, uz katriem 8 000 pastāvīgo iedzīvotāju; ja valstspilsētā ir vairāk par 8 000 pastāvīgo iedzīvotāju, pakalpojuma sniedzējs izvieto vienu vēstuļu kastīti uz katriem nākamajiem nepilna vai pilna skaita 8 000 pastāvīgo iedzīvotāju;
-katrā novada pilsētā ir vismaz viena vēstuļu kastīte, tajā skaitā pie katras pasta pakalpojuma sniegšanas vietas; ja novada pilsētā ir vairāk par 6 000 pastāvīgo iedzīvotāju, pakalpojuma sniedzējs izvieto vienu vēstuļu kastīti uz katriem nākamajiem nepilna vai pilna skaita 6 000 pastāvīgo iedzīvotāju;
- katrā pagastā ir vismaz viena vēstuļu kastīte; ja pagastā ir vairāk par 4 000 pastāvīgo iedzīvotāju, pakalpojuma sniedzējs izvieto vienu vēstuļu kastīti uz katriem nākamajiem nepilna vai pilna skaita 4 000 pastāvīgo iedzīvotāju;
- ja pasta pakalpojumu sniedzējs pagastā vēstuļu korespondences sūtījumu savākšanu nodrošina pēc izsaukuma lietotāja norādītajā adresē, vēstuļu kastītes var neuzstādīt.
- vēstuļu kastīti tukšo vismaz vienu reizi dienā un vismaz piecas darba dienas nedēļā, ja tās saskaņā ar normatīvajiem aktiem nav noteiktas par svētku dienām.

Darba grupa, izstrādājot priekšlikumus optimāliem risinājumiem UPP nodrošināšanai, vērtēs visus UPP sniegšanas aspektus.

[bookmark: _Toc216781986]3.2.4. Abonēto preses izdevumu piegāde

Abonētās preses piegādes pakalpojumi ir UPP sastāvdaļa, taču atšķirībā no citiem nosacījumiem tarifu piemērošanai par UPP sastāvā esošo pakalpojumu sniegšanu (attiecībā uz vēstulēm un pakām), maksa par abonēto preses izdevumu piegādes pakalpojumiem ir sadalīta divās daļās, no kurām vienu maksā preses izdevējs, bet otra tiek segta no Satiksmes ministrijas valsts budžeta līdzekļiem. 
Tāpat UPP nodrošināšanas ietvaros atšķiras kvalitātes prasības šī pakalpojuma sniegšanai. Ievērojot Pasta likuma pārejas noteikumu 23. punktu, proti, ka no 2022. gada 1. janvāra līdz 2026. gada 31. decembrim abonēto preses izdevumu piegādes pakalpojumu kvalitātes prasības tiek nodrošinātas, nepasliktinot piegādes laikus, kas noteikti līdz 2021. gada 1. janvārim starp preses izdevējiem un pasta komersantu noslēgtajos līgumos, Regulatora lēmumā Nr. 79 noteikti dažādi kontrollaiki abonēto preses izdevumu piegādei. Abonētos preses izdevumus adresātam piegādā preses izdevumu iznākšanas dienā, ja abonētie preses izdevumi ir nodoti savākšanai pakalpojuma sniedzējam ne vēlāk kā iepriekšējā darba dienā, ievērojot noteiktos abonēto preses izdevumu piegādes laikus dažādās Latvijas administratīvajās teritorijās, sākot ar plkst. 8.00 (Rīgā, Jelgavā, Mārupes pilsētā), nākamie laiki plkst. 10.00, 11.00, 12.00, 13.00, 14.00 un 15.00, un, beidzot ar nosacījumu “piegādes darba dienā”. 
Šis pakalpojums rada būtisku ietekmi uz valsts budžetu, jo piegādājamo sūtījumu skaits samazinās, bet kopējās pakalpojuma sniegšanas izmaksas tik strauji nevar samazināties, jo lielāko daļu sastāv no fiksētām izmaksām.
Saskaņā ar Latvijas Pasta indikatīvām prognozēm (3. tabula) arī turpmāk prognozējams piegādāto abonēto preses izdevumu skaita samazinājums:
3. tabula
Piegādāto abonēto preses izdevumu skaits

	2022. g.
	2023. g.
	2024. g.
	2025. g. 
	2026. g, prognoze
	2027. g. prognoze

	17 665 198
	14 398 412
	12 992 609
	11 467 376
	10 375 313
	9 337 782



Preses izdevumi, jeb drukātā prese ir viens no mediju veidiem. Drukāto mediju pastāvēšanas nodrošināšana notiek mediju politikas ietvaros. MK ar 2024. gada 1. oktobra rīkojumu Nr. 798 “Latvijas mediju politikas pamatnostādnes 2024.–2027. gadam” apstiprināja Latvijas mediju politikas pamatnostādnes 2024.–2027. gadam (turpmāk – Mediju pamatnostādnes). Par mediju pamatnostādņu īstenošanu atbildīgā institūcija ir KM.  Mediju pamatnostādņu pielikumā veikts situācijas izvērtējums un norādīts, ka pēdējos gados vērojama tendence ievērojami kristies piegādājamo abonēto preses izdevumu skaitam, drukātās preses lasītāju skaits turpina sarukt, un arī turpmāk prognozēts, ka šī tendence turpināsies, palielinot ietekmi uz nepieciešamā valsts budžeta finansējuma apmēru. 
2024. gada 20. februārī tika apstiprināti MK noteikumi[footnoteRef:14] , kas paredz sekmēt Latvijas mediju digitālo transformāciju un darbības pielāgošanu mūsdienu mediju patēriņa tendencēm digitālajā vidē – modernizēt un digitalizēt vietējos medijus un organizēt mediju darbinieku apmācības. Eiropas Savienības Atveseļošanas un noturības mehānisma plāna (Atveseļošanas fonda plāns) programmas „Mediju nozares uzņēmumu digitālās transformācijas veicināšana” ietvaros plānots atbalsts komerciālo mediju uzņēmumu tehnoloģisko risinājumu attīstībai, piemēram, drukāto mediju digitalizācijai, uzņēmumu ražošanas procesu paātrināšanai, kā arī tādu IT rīku izveidei, kas uzlabo mediju satura pieejamību un datu analīzi par to auditorijas paradumiem. Programmā pieejamais finansējums ir 3,7 miljoni EUR. Savukārt programmas „Mācības mediju nozares speciālistu digitālās kompetences un zināšanu pilnveidošanai” ietvaros tiks finansēta mediju kompetenču centra darbība, lai apmācību kursos attīstītu mediju nozares speciālistu digitālās prasmes un medijpratību, pieejamais finansējums šajā programmā ir 2 miljoni EUR. Abu programmu atbalsta pasākumus plānots īstenot līdz 2026. gada 30. jūnijam. [14:  Ministru kabineta 2024. gada 20. februāra noteikumi Nr. 113 “Eiropas Savienības Atveseļošanas un noturības mehānisma plāna 2.2. reformu un investīciju virziena “Uzņēmumu digitālā transformācija un inovācijas” 2.2.1.5.i. investīcijas “Mediju nozares uzņēmumu digitālās transformācijas veicināšana” pasākuma “Mācības mediju nozares speciālistu digitālās kompetences un zināšanu pilnveidošanai” īstenošanas noteikumi”. 
Ministru kabineta 2024. gada 20. februāra noteikumi Nr. 119 “Eiropas Savienības Atveseļošanas un noturības mehānisma plāna 2.2. reformu un investīciju virziena “Uzņēmumu digitālā transformācija un inovācijas” 2.2.1.5.i. investīcijas “Mediju nozares uzņēmumu digitālās transformācijas veicināšana” pasākuma “Mediju nozares uzņēmumu procesu modernizēšana” īstenošanas noteikumi”.] 


[bookmark: _Toc216781987]3.2.5.  UPP saistībās noteikto prasību nemainīgums

UPP sniedzēju izvēlas konkursa kārtībā, un uzvarētājam nosaka UPP saistības. Izstrādājot konkursa dokumentāciju, Regulators iekļauj tajā arī lēmuma projektu par UPP saistībām un kvalitātes prasībām. Attiecīgi konkursa pretendenti, kas piesakās dalībai konkursā, ir informēti par prasību izpildi, novērtējot savus pieejamos resursus un spējas nodrošināt UPP noteiktā kvalitātē. Regulators ar lēmumu nosaka UPP saistības, kas ir saistošas visā saistību periodā (proti, piecus gadus), un pasta regulējums neparedz iespēju grozīt jebkādus nosacījumus. Vienīgais mainīgais elements ir UPP tarifi. 
UPP sniedzējam ir pienākums, izvērtējot izmaksu samērīgumu un ekonomisko pamatotību, pilnveidot UPP atbilstoši pasta tirgus attīstības tendencēm, kā arī sniegt pastāvīgi un nepārtraukti, izņemot nepārvaramas varas vai ārkārtējās situācijas gadījumus. Līdzšinējā prakse pierāda, ka piecu gadu periodā veidojas būtiskas izmaiņas pakalpojumu apjomā, iedzīvotāju paradumos u.c. Ārējo apstākļu ietekmē sākotnēji noteiktās UPP sniegšanas prasības objektīvi apgrūtina UPP sniedzēja spēju nodrošināt UPP sniegšanu ekonomiski izdevīgākajā veidā (piem., piegādes kvalitātes prasības, pasta pakalpojumu sniegšanas vietu pārklājums u.c.).
Atbilstoši plānotiem grozījumiem Pasta likumā, sagaidāms, ka 2028. gadā tiks rīkots konkurss UPP sniedzēja izvēlei, un nākamais UPP saistību periods būs pieci gadi – no 2029. gada 1. janvāra līdz 2033. gada 31. decembrim. Izstrādājot konkursa dokumentāciju, būtu jāvērtē, kādas varētu noteikt kvalitātes prasības, ņemot vērā iedzīvotāju paradumu maiņu un pieprasījuma pēc pasta pakalpojumiem samazināšanos.

[bookmark: _Toc216781988]4. Secinājumi un priekšlikumi turpmākai rīcībai 

[bookmark: _Toc216781989]4.1. Secinājumi

1. Latvijā vērojama tendence samazināties pieprasījumam pēc vēstuļu korespondences sūtījumiem un abonētās preses izdevumu apjomiem. 
2. Ekonomiskā un ģeopolitiskā situācija, digitālo pakalpojumu ieviešana ietekmē iedzīvotāju paradumus, izvēloties sabiedrisko mediju digitālos kanālus, kas rezultējas ar drukāto preses izdevumu abonēšanas un piegādes apjomu samazināšanos.
3. Pasta komersanti, tajā skaitā arī Latvijas Pasts, piedāvā izmantot pakomātus, kā vienu no pasta sūtījumu saņemšanas un nosūtīšanas veidiem, kas pārsvarā tiek izmantots sīkpaku un pasta paku sūtījumu piegādes nodrošināšanai. 
4. Šobrīd spēkā esošais Latvijas regulējums paredz pienākumus no valsts budžeta kompensēt UPP sniedzējam saistību izpildes tīrās izmaksas un daļēji apmaksāt abonēto preses izdevumu piegādes pakalpojumus kā vispārējās tautsaimnieciskās nozīmes pakalpojumus.
5. UPP nodrošināšana ar katru gadu kļūst ekonomiski neizdevīga, jo samazinās pieprasījums pēc pakalpojumiem, pieaug izmaksas UPP saistību nodrošināšanai noteiktā kvalitātē un pieaug kompensējamo tīro izmaksu apmērs, kas rezultējas ar lielu slogu valsts budžetam. 
6. Pastāv problēmas ar valsts finansējuma piešķiršanu nepieciešamajā apjomā visu maksājumu veikšanai UPP sniedzējam noteiktos termiņos un apmēros. 
7. Dažās ES valstīs jau šobrīd veic atsevišķus grozījumus normatīvajos aktos, samazinot UPP kvalitātes prasības attiecībā uz pasta sūtījumu piegāžu biežumu, ja tas nav pretrunā ar Pasta direktīvā noteikto elastīgumu dalībvalstīm pieņemt sociāli nozīmīgus lēmumus šajā jomā. 
8. 2028. gada pirmajā pusgadā Regulatoram būs jārīko UPP sniedzēja izvēles konkursu laika posmam 2029. - 2033. gadam, un līdz 2027. gada beigām tam ir jāizstrādā konkursa dokumenti.
9. UPU līmenī turpinās reforma produktu integrācijas plāna (IPP) īstenošanā, kas paredz sniegt kvalitatīvus pakalpojumus UPP ietvarā, turpināt modernizēt produktus un pakalpojumus, ņemot vērā lietotāju vajadzības, tirgus tendences un biznesa attīstībai radītās iespējas, ko piedāvā e-komercija. Reformas ietvaros tiek mainīti pasta produktu un pakalpojumu sniegšanas nosacījumi, kas atšķiras no Pasta direktīvā noteiktā.
10. 2026. gada 4. ceturksnī sagaidāms EK izstrādātais priekšlikums par Piegādes aktu., kas aizstās Pasta direktīvu un Regulu Nr. 2018/644.
11. 2025. gada 26. augustā SM tikšanās ar LPIA, KM un Latvijas Pastu panākta vienošanās, ka tiks turpinātas diskusijas par iespējām mainīt preses izdevēju tarifu proporcijas abonēto preses izdevumu piegādes pakalpojumu apmaksai, kvalitātes prasības ietekmes uz valsts budžetu mazināšanai, kā arī par iespējām piemērot valsts atbalstu atkarībā no valodām, kādās izdoti preses izdevumi.
12. MK uzdevis uzdevumu SM gatavot priekšlikumus par Latvijas Pastam izvirzāmo kvalitātes vai uzraudzības prasību pārskatīšanu, vērtējot priekšlikumus plašākā kontekstā kopā ar SM izvērtējumu par UPP modeļa maiņu.
	
[bookmark: _Toc216781990]4.2. Priekšlikumi turpmāko pasākumu īstenošanai

Priekšlikumi sadalīti divās grupās, paredzot pasākumu īstenošanu divos posmos, izstrādājot iespējamos risinājumus UPP nodrošināšanai, lai mazinātu ietekmi uz valsts budžetu.
Pirmajā posmā plānots īstenot pasākumus, kas saistīti ar UPP saistību pagarināšanu uz diviem gadiem un kvalitātes prasību noteikšanu pārejas periodā piemērošanai no 2027. gada 1. janvāra (4. tabula).
Otrajā posmā plānots īstenot pasākumus, izstrādājot priekšlikumus iespējamiem risinājumiem UPP nodrošināšanai, un attiecīgi sagatavojot normatīvo vidi pirms nākamā konkursa organizēšanas UPP sniedzēja noteikšanai (5. tabula). Paredzēto pasākumu kopums uzskatāms par vidējā termiņa pasta nozares politikas  plānošanas dokumentu.




4. tabula
[bookmark: _Hlk218681292]Priekšlikumi pasākumiem 1. posmā 

	
	Pasākumi
	Termiņš
	Iesaistītās iestādes

	1.
	UPP saistību pagarināšana no 2027. gada 1. janvāra līdz 2028. gada 31. decembrim:
1.1. konsultācijas par iespējām mainīt kvalitātes prasības;
1.2. Regulatora lēmuma pieņemšana par UPP saistību pagarināšanu.
	2026. gada
2. ceturksnis
	SM, Regulators,
KM, LPIA, LRMA, 
Latvijas Pasts

	2. 
	Izvērtējums par iespējām grozīt Noteikumus Nr. 463:
2.1. konsultācijas par preses izdevēju maksājumiem piemērojamo tarifu proporciju izmaiņām;
2.2. MK noteikumu projekta izstrāde.
	2026. gada 2. ceturksnis
	SM, KM, 
Regulators
LPIA, LRMA, Latvijas Pasts

	3. 
	Izvērtējums par valsts atbalsta piemērošanas iespējām tikai noteiktajās valodās izdotiem preses izdevumiem
	2026. gada 2. ceturksnis
	SM, KM, LPIA, LRMA, Latvijas Pasts

	4.
	Likumprojekta “Grozījumi Pievienotās vērtības likumā” izstrāde, attiecinot atbrīvojumu no PVN uz abonēto preses izdevumu piegādes pakalpojumiem, kurus sniedz UPP sniedzējs kā UPP grozā esošos pakalpojumus.
	2026. gada II pusgads
	SM




5. tabula
Priekšlikumi pasākumiem 2. posmā 

	
	Pasākumi
	Termiņš
	Iesaistītās iestādes

	1
	Darba grupas izveide priekšlikumu izstrādei UPP modelim.

	2026. gada marts 

	SM, KM, Regulators, PKB, LPIA, LRMA, Latvijas Pasts

	1.1.
	Darba grupas izvērtējums par:
- UPP grozā esošo pakalpojumu un kvalitātes prasību pārskatīšanas iespējām lai nodrošinātu līdzsvaru starp UPP noteikto saistību izpildi un tā finansiālo ilgtspēju, kā arī mazinot ietekmi uz valsts budžetu;
- iespējām pakomātu izmantošanai pasta sūtījumu piegādei UPP sniegšanas ietvaros;
- iespējām paplašināt Regulatora tiesības UPP saistību noteikšanai un to izmaiņām, ja ievērojami mainās tirgus apstākļi
	2026. gada 3.ceturksnis





	SM, KM, Regulators, PKB, LPIA, LRMA, Latvijas Pasts

	1.2.
	Apkopojums par darba grupas izstrādātajiem priekšlikumiem
	2026. gada
II pusgads
	SM

	2.
	Tematisko apakšgrupu izveide 
	
	

	2.1.
	Apakšgrupas izveide priekšlikumu izstrādei risinājumiem attiecībā uz abonēto preses izdevumu piegādes pakalpojumu nodrošināšanu, tostarp vērtējot valsts atbalsta piemērošanu komercdarbības atbalsta kontroles kontekstā un atbilstoši komercdarbības atbalsta kontroles regulējumam.
	2026. gada marts
	SM, KM, Regulators, LPIA, LRMA, Latvijas Pasts

	2.2.
	Apakšgrupas izveide par UPP tarifu noteikšanu 
	2026. gada marts 
	SM,  Latvijas Pasts

	2.3. 
	Apkopojums par tematisko apakšgrupu vērtējumu rezultātiem
	2026. gada
II pusgads
	SM

	3.
	Informatīvā ziņojuma izstrāde par konceptuālajiem priekšlikumiem UPP modelim, kas būtu piemērojams no 2029. gada 1. janvāra un iesniegšana MK
	2026. gada
II pusgads
	SM

	4.
	Tiesību aktu projektu izstrāde grozījumu izdarīšanai tiesību aktos atbilstoši pieņemtajiem konceptuālajiem lēmumiem par UPP modeli.
	2027. gada
II pusgads
	SM

	5.
	Publiskās konsultācijas un lēmuma pieņemšana par Regulatora konsultācijas dokumentu par konkursa noteikumiem UPP sniedzēja noteikšanai
	2027. gada
4.ceturksnis
	Regulators

	6.
	Konkursa izsludināšana UPP sniedzēja noteikšanai periodam no 2029. gada 1. janvāra līdz 2033. gada 31. decembrim.
	2028. gada
1.ceturksnis
	Regulators




Satiksmes ministrs							A.Švinka


Pakule, 67028115
Inese.Pakule@sam.gov.lv

